I Yo Mene ma Omyero Wangwa Onen Lubanga? | me Anyama\nWi Lubele—Me Akwana i Kacokke | Julai 2018\nKWAN I LEB Acholi Akha Aukan Baoule Batak (Karo) Batak (Simalungun) Batak (Toba) Biak Bislama Cambodian Changana (Mozambique) Chin (Hakha) Chokwe Chopi Chuabo Chuukese Dayak Ngaju Drehu English (Leb Muno) Gitonga Greenlandic Hmong (White) Iban Ibinda Javanese Kachin Karen (S'gaw) Kazakh Kazakh (Arabic) Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Uighur (Cyrillic) Umbundu Urdu Uruund Wallisian Wayuunaiki Welsh\nWangi Tye ka Neno Kwene?\n“Ailo wanga aneno boti, in ma ibedo i wi komkerri i polo.”—JABULI 123:1.\nWER: 143, 124\nIN IROMO GAMONE NINGO?\nKeto wangwa i kom Jehovah tyen lokke ngo?\nPingo Moses orwenyo motte me donyo i Lobo ma Kiciko Pire-ni?\nPwony ango ma wanongo ki i gin mutimme i kom Moses?\n1, 2. Keto wangwa i kom Jehovah tyen lokke ngo?\nWATYE ka kwo “i kare me agikki” dok piny tye “marac.” (2 Temceo 3:1) Kwo bimedde ameda ki doko rac wang ma Jehovah ojwero lobo man marac-ci ci okelo kuc me ada i wi lobo. Pi tyen lok man, omyero wapennye kekenwa ni, ‘Anga ma an ayenyo kony ki tira ki bote?’ Waromo gamone cutcut ni “Jehovah,” dok meno aye obedo lagam maber loyo.\n2 Keto wangwa i kom Jehovah tyen lokke ngo? Dok ngo ma watwero timone wek wangwa obed i kome i kare ma nongo watye ki peko? Laco Jabuli otito kit ma pire tek kwede me keto wangwa i kom Jehovah i kare ma nongo wamito kony. (Kwan Jabuli 123:1-4.) En owaco ni ka waketo wangwa i kom Jehovah, nongo watye calo latic ma neno bot laditte. I yo ma nining? Latic neno nyo jenge i kom laditte pi nongo cam ki gwok ki bote. Ento mitte bene ni owiny laditte kare ki kare wek oniang gin ma laditte mito ki bote, ci otim. I yo acel-lu, omyero wakwan Lok pa Lubanga ki diro nino ducu wek waniang gin ma Jehovah mito ki botwa, ka dong watim. Dok man weko wabedo ki gen ni Jehovah bikonyowa ka watye i peko.—Jo Epeco 5:17.\n3. Ngo ma twero weko pe waketo wangwa i kom Jehovah?\n3 Kadi bed wangeyo ni myero waket wangwa i kom Jehovah i kare ducu, ento i kine mukene jami mogo twero wiro tamwa woko. Man aye gin mutimme i kom Marita, larem Yecu. En “onongo obedo ka canne ki tic mapol.” (Luka 10:40-42) Ka dano ma lagen calo Marita tamme owire woko, kadi bed ni Yecu onongo tye kacel kwede, ci wan omyero pe wabed ki ur ni gin mo twero wiro tamwa bene. Dong, ngo ma twero wiro tamwa kun weko pe waketo wangwa i kom Jehovah? I pwony man, wabinyamo kit ma jami ma jo mukene timo twero wiro kwede tamwa woko. Dok wabipwonyo kit ma watwero medde ki keto wangwa i kom Jehovah.\nLACO MA LAGEN ORWENYO MOTTE WOKO\n4. Pingo watwero bedo ki ur ni Moses orwenyo mot me donyo i Lobo ma Kiciko Pire?\n4 Moses oketo wange i kom Jehovah pi nongo tira. Baibul wacciwa ni en “ociro matek, macalo en neno Lubanga ma pe nen.” (Kwan Jo Ibru 11:24-27.) Baibul bene waco ni “lanebi mo mukene pe dok onen macalo Moses, ma yam Rwot [Jehovah] ngene kwede wang ki wang.” (Nwoyo Cik 34:10) Ento kadi bed ni Moses onongo tye larem Jehovah macok adada, en okeng mot me donyo i Lobo ma Kiciko Pire. (Wel 20:12) Ngo mutimme?\n5-7. Ngo mutimme i nge kare manok ma jo Icrael guweko lobo Ejipt, dok gin ango ma Moses otimo?\n5 I nge dwe makato acel ma jo Icrael gua ki i lobo Ejipt, dok ma peya guo i wi Got Cinai, gin mo marac otimme. Lwak gucako daa pien pii onongo pe. Gucako nguru i kom Moses dok gukeco matek adada mumiyo “Moses okok bot Rwot [Jehovah] ni, ‘Abitimo jo man nining? Gin dong gutyeko yubbe me cela woko ki got.’” (Nia 17:4) Jehovah otito bot Moses gin me atima. Jehovah owacce ni okwany odone ci ocit ogo pata got ma i Koreb. Baibul waco ni: “Moses otimo kit meno i nyim ludongo pa Icrael.” Pii okatti ki i pata got, jo Icrael ducu gumato oromogi, ci gityeko peko meno woko.—Nia 17:5, 6.\n6 Baibul tittiwa ni Moses ocako nying kabedo meno ni Maca ma te lokke ni ‘Atema’ ki Meriba ma gonye ni ‘Daa.’ Pingo? “Pien jo Icrael gukeco i kome, dok pien guomo i Rwot [Jehovah] kun giwaco ni, ‘Rwot mono tye i kinwa nyo pe?’”—Nia 17:7.\n7 Jehovah owinyo nining i kom gin mutimme i Meriba-ni? En owinyo calo jo Icrael gujemo i kome ki i kom twerone, ento pe i kom Moses. (Kwan Jabuli 95:8, 9.) Gin ma jo Icrael gutimo-ni onongo rac adada. Ento Moses otimo gin ma atir. En oketo wange i kom Jehovah ci olubo cikke kore ki kore.\n8. Ngo mutimme i kare ma Luicrael onongo dong gicok tyeko wotgi i dye tim?\n8 Ento, ngo ma Moses otimo i kare ma gin ma rom ki man dok otimme i nge mwaki 40? Jo Icrael onongo dong gicok tyeko wotgi i dye aroo. Guo i kabedo mo macok ki Kadec, ma onongo pe bor ki Lobo ma Kiciko Pire. Kabedo man bene lacen kilwongo ni Meriba. * (Nen lok ma tye i tere piny.) Pingo? Pien Luicrael dok gudaa ni pii pe. (Wel 20:1-5) Ento i wang-ngi, Moses otimo bal madit.\n9. Ngo ma Jehovah owaco ni Moses myero otim, ento en otimo gin ango? (Nen cal ma tye i pot karatac 9.)\n9 Ngo ma Moses otimo i kare ma lwak dok gujemo? En olokke bot Jehovah doki pi nongo tira. Ento i wang-ngi Jehovah pe owaco ki Moses ni ogo got. En owaco bot Moses ni okwany odone, ogur lwak kacel i nget got, ci olok aloka ki got. (Wel 20:6-8) Moses tika otimo meno? Pe. Akemo onongo dong omake matek mumiyo en odange i wi lwak ni: “Dong wuwiny ba, wun lujemo-ni. Wumito ni wan wakel pii nia ki i pata got man piwu?” Ka dong en ogoyo got-ti, pe kicel, ento kiryo kulu.—Wel 20:10, 11.\nMoses pe olubo tira manyen ma Jehovah omiyo bote\n10. Jehovah odok i kom gin ma Moses otimo nining?\n10 Kiniga omako Jehovah i kom Moses. (Nwoyo Cik 1:37; 3:26) Pingo kiniga omako Jehovah? Tyen lok acel romo bedo pien ni Moses pe olubo tira manyen ma Jehovah omiyo bote-ni.\n11. I kare ma Moses ogoyo got, pingo man onongo twero weko jo Icrael gitamo ni Jehovah pe otimo tango?\n11 Twero bedo ni tye tyen lok mukene doki mumiyo Jehovah okeco. Got madit ma i Meriba mukwongo ca obedo got lela matek adada. Kadi bed ngat moni ogo got lela ki kerone ducu, pii pe twero katti ki iye. Ento godi ma i Meriba me aryo-ni dok gipat. Pol pa godi magi obedo calo got guu. Kit ma got guu obedo got ma yom, pol kare pii modo i kome ci jolle i tere piny. Ka dong, dano gikwinyo got man ci gijolo pii ki i tere. Dong i kare ma Moses ogoyo got-ti ma ka lok aloka kwede, tika jo Icrael gutamo ni pii-ni okatti pire kene ento Jehovah pe otimo tango mo? * (Nen lok ma tye i tere piny.) Pe watwero gamone labongo akalakala mo.\nKIT MA MOSES OJEMO KWEDE\n12. Tyen lok mukene ango ma omiyo kiniga omako Jehovah i kom Moses ki Aron?\n12 Twero bedo ni tye dok tyen lok mukene mumiyo kiniga omako Jehovah i kom Moses ki Aron. Moses owaco bot lwak ni: ‘Wumito ni wan wakel pii nia ki i pata got man piwu?’ I kare ma Moses owaco ni “wan,” twero bedo ni en onongo tye ka lok i kome ki Aron. Lok pa Moses man pe onyuto woro pien en pe omiyo deyo ducu bot Jehovah pi timo tango-ni. Jabuli 106:32, 33 waco ni: ‘Gumiyo kiniga omako Jehovah i nget pii me Meriba pi meno omiyo Moses oneno can malit pigi. Gumiyo cwiny Moses odoko kec, omiyo oloko lok ma onongo myero pe en oloki.’ * (Nen lok ma tye i tere piny.) (Wel 27:14) Moses pe omiyo bot Jehovah deyo ma opore Pire. Jehovah owaco bot Moses ki Aron ni: “Yam wujemo i kom cikka.” (Wel 20:24) Man obedo bal madit atika!\n13. Pingo pwod ma Jehovah omiyo ki Moses onongo rwatte dok opore?\n13 Jehovah onongo mito ni Moses ki Aron gunyut lanen maber pien gin aye gitye ka telo wi Jone. (Luka 12:48) I kare mukato angec, Jehovah onongo okwero ni yalwak acel kulu pa Luicrael pe gibidonyo i Lobo ma Kiciko Pire-ni pien gujemo i kome. (Wel 14:26-30, 34) Pi meno, onongo opore dok rwatte ni i kare ma Moses bene ojemo, Jehovah myero omine pwod i yo acel-lu. Calo lujemo mukene ca, Moses bene pe kiyene ni odony i Lobo ma Kiciko Pire-ni.\nGIN MA OKELO PEKO MAN\n14, 15. Ngo mumiyo Moses ojemo i kom Jehovah?\n14 Ngo mumiyo Moses ojemo i kom Jehovah? Kong dok wanenu Jabuli 106:32, 33 ma waco ni: ‘Gumiyo kiniga omako Jehovah i nget pii me Meriba pi meno omiyo Moses oneno can malit pigi. Gumiyo cwiny Moses odoko kec, omiyo oloko lok ma onongo myero pe en oloki.’ Dong kadi bed jo Icrael gujemo i kom Jehovah, Moses aye cwinye odoko kec. En pe ojukke kene ento oloko labongo tamo i kom adwogi me lokke.\n15 Moses okwanyo wange woko ki i kom Jehovah pien oweko jami ma jo mukene gutimo owiro tamme. Tyen me acel ma lwak gubedo ka nguru pi pii, Moses otimo gin ma atir. (Nia 7:6) Ento romo bedo ni en ool woko pien Luicrael gubedo ka jemo pi mwaki mapol. Gwok nyo Moses onongo dong tye ka tamo pi mitine keken me kaka tamo pi kit ma etwero kelo kwede deyo bot Jehovah.\nOmyero wamedde ki keto wangwa i kom Jehovah dok watim gin ma en mito kare ducu\n16. Pingo omyero watam i kom gin ma Moses otimo?\n16 Ka lanebi ma lagen calo Moses tamme owire ci otimo bal, gin acel-lu bene twero timme i komwa. Moses onongo cok donyo i Lobo ma Kiciko Pire-ni, wan bene wacok donyo i lobo manyen. (2 Petero 3:13) Labongo akalakala mo, pe wamito rwenyo mot ma pire tek meno. Ento me donyo i lobo manyen, omyero wamedde ki keto wangwa i kom Jehovah dok watim gin ma en mito kare ducu. (1 Jon 2:17) Pwony ango ma wanongo ki i bal ma Moses otimo?\nPE IWEK JAMI MA JO MUKENE GITIMO OWIR TAMMI\n17. Ka gin mo ocwero cwinywa, watwero juko akemowa nining?\n17 Kadi iol woko, bed ma ijukke kekeni. I kine mukene wabedo ka kato ki i peko acel moni teretere. Ento Baibul tittiwa ni: “Pe myero waol ka tiyo gin maber, pien ka kare oromo, ka cwinywa pe odoko nyap, ci wabikayo kac.” (Jo Galatia 6:9; 2 Jo Tecalonika 3:13) Ka gin moni nyo ngat moni bedo ka cwero cwinywa kare ki kare, tika kong watamo ma peya waloko? Tika wajuko akemowa? (Carolok 10:19; 17:27; Matayo 5:22) Ka ngat mo ocwero cwinywa, myero wapwonnye me weko “kare ki kiniga pa Lubanga.” (Kwan Jo Roma 12:17-21.) Meno tyen lokke ngo? Me ka bedo ki akemo, wadiyo cwinywa kun wakuro Jehovah me timo gin mo i kom pekowa i kare ma en tamo ni opore. Ka watemme me culo wang gin marac ma ka keto wangwa i kom Jehovah, nongo pe watye ka nyuto woro pire.\n18. Ngo ma myero wiwa opo iye ka odok i kom lubo tira?\n18 Lub kore ki kore tira manyen ducu. Tika watye lugen i lubo tira manyen ducu ma Jehovah miyo botwa? Pe omyero wamok i timo jami kit ma yam watimo kwede con, pien ni dong wangi woko ki timone. Ma ka meno, omyero wabed atera me lubo tira manyen mo keken ma Jehovah miyowa kun wok ki i dulle. (Jo Ibru 13:17) Medo i kom meno, myero wagwokke wek ‘pe wakat gin ma yam gicoyo.’ (1 Jo Korint 4:6) Ka walubo tira pa Jehovah kore ki kore, ci wabimedde ki keto wangwa i kome.\nPwony ango ma wanongo ki i kit ma Moses odok kwede i kom bal pa jo mukene? (Nen paragraf 19)\n19. Watwero gwokke nining wek roc pa jo mukene pe obal watwa ki Jehovah?\n19 Pe iwek roc pa jo mukene obal wati ki Jehovah. Ka waketo wangwa i kom Jehovah, ci pe wabibalo watwa kwede nyo waweko jami ma jo mukene gitimo cwero cwinywa. Man pire tek tutwalle ka watye ki mot me tic i dul pa Jehovah, calo Moses. Ngene kene ni, mitte ni ngat acel acel oti matek dok owiny Jehovah wek olarre. (Jo Pilipi 2:12) Ento, ka watye ki mot me tic i kacokke, ci nongo Jehovah mito ni wanyut lanen maber loyo. (Luka 12:48) Ka watye ki mar me ada pi Jehovah, ci pe tye gin mo keken ma twero miyo wapoto nyo ma twero pokowa ki i mar pa Lubanga.—Jabuli 119:165; Jo Roma 8:37-39.\n20. Myero wamok tamwa me timo gin ango?\n20 Watye ka kwo i kare marac dok kwo pe yot. Dong pire tek mada ni wamedde ki neno Jehovah, ‘ma bedo i wi komkerre i polo,’ wek waniang gin ma en mito ni watim. Pe myero wawek jami ma jo mukene timo obal watwa ki Jehovah. Gin mutimme i kom Moses miyowa pwony ma pire tek. Me ka bedo ki akemo ka jo mukene gutimo bal, wan omyero wamok tamwa me neno “bot Rwot Lubangawa, nio wang ma kica omake i komwa.”—Jabuli 123:1, 2.\n^ para. 8 Meriba man dok pat ki Meriba mukwongo ca macok ki Repidim, ma bene kilwongo ni Maca. Ento, kilwongo kabedo aryo-ni ducu ni Meriba pien jo Icrael gudaa, dok gunguro kunnu.—Nen mep ma tye i Lamed Ngec me B3 i Baibul me New World Translation of the Holy Scriptures.\n^ para. 11 Ngat mo ma coyo lok madok i kom Baibul owaco ni ma lubbe ki tekwaro pa Lujudaya, lujemo-ni gubedo ka wacone ni man pe obedo tango kulu pien Moses onongo ngeyo ni got meno tye ki pii i tere. Pi meno onongo gimito ni en onwo tango-ni i kom got mukene. Ki lok ada, meno obedo lok me tekwaro keken.\n^ para. 12 Nen “Lapeny pa Lukwan Bukkewa” i Watchtower me Oktoba 15, 1987.\nWaketo wangwa i kom Jehovah ka wakwano Lokke kore ki kore wek waniang gin ma en mito ki botwa ci walubo tira ducu ma en miyo botwa\nIn Mono Iyenyo Cwak pa Anga?\n“Anga ma Tye Tung Bot [Jehovah]?”\nWan Jo pa Jehovah\nDong Cwiny me Kica pi “Jo Ducu”\nKit ma Itwero Weko Kwanni me Baibul Bedo Mamit dok ma Kelo Adwogi Maber\nLapeny pa Lukwan Bukkewa\nText Yero Bukke me kompiuta me akwanya WI LUBELE—ME AKWANA I KACOKKE Julai 2018\nWI LUBELE—ME AKWANA I KACOKKE Julai 2018


Lulevi 27 ACO85 - Rwot owaco bot Moses ni, “Wac bot jo - Bible Search\nLulevi 26 Wel 1\nCik ma mako gin ma gidyero adyera\n1Rwot owaco bot Moses ni, 2“Wac bot jo Icrael ni, Ka dano mo okwoŋo kwoŋ ma pire tek ma otiko kom dano bot Rwot, ma myero in iŋol welle, 3ci wel ma iŋolo pi laco ma mwaka me ditte romo pyeraryo o-wa i pyerabicel bibedo cekel me ryal pyerabic, ma giporo ki cekel me kabedo maleŋ. 4Ka ce dano meno ma kwon otiko obedo dako, ci ibiŋolo wel me cekel pyeradek. 5Ka mwaka me ditte romo abic o wa i pyeraryo, ibiŋolo pi laco cekel pyeraryo, pi dako cekel apar. 6Ka ce ditte romo dwe acel o wa i mwaka abic, ibiŋolo cekel me ryal abic pi laco, cekel me ryal adek pi nyako. 7Ka mwaka me ditte romo pyerabicel nyo makato, ibiŋolo cekel apar wiye abic pi laco, pi dako apar. 8Ka ce dano mo lacan twatwal, ma pe twero miyo wel ma iŋolle, ci en bitero dano ma gikwoŋo pire-ni i nyim ajwaka ci ajwaka aye biŋolle wel, kun lubo gin ma dano ma okwoŋo kwoŋ-ŋu twero noŋone.\n9“Ka ce kwoŋ otiko lee mo ma gityero me bedo gityer bot Rwot, lee ducu ma kit meno ma dano miyo bot Rwot bedo maleŋ. 10En pe bilokone woko ki gin mukene, nyo gwenyo loko ki wadi mo, maberre ki maracce, nyo maracce ki maberre; nyo ka en oloko lee mo ki lee wadi, ci gin aryo ducu ma gilokogi-ni gibibedo maleŋ. 11Ka ce obedo lee mo ma keni, ma pe gityero me bedo gityer bot Rwot, ci dano meno bitero lee-nu i nyim ajwaka. 12Ajwaka biŋolo welle, kadi lee-nu ber kadi rac; macalo in ajwaka iŋolo welle, ci bicuŋ kit meno. 13Ento ka en mito kokone woko, en bimedo acel me abic i kom welle.\n14“Ka dano mo onyero ode obed maleŋ bot Rwot, ci ajwaka biŋolo welle, ka ber ka rac; ka ajwaka oŋolo welle, ci bicuŋ kit meno. 15Ka ce ŋat ma odyero ode-ni mito warone woko, en bimedo acel me abic i kom welle ci bidok bote.\n16“Ka dano mo odyero but lobone bot Rwot ki i kom lobo ma oleyo ki bot kwarone, ci ibiŋolo welle kun poro kodi ma gitwero coyo iye; ka romo coyo iye kodi cayiri guniya adek, Gibiŋolo iye cekel me ryal pyerabic. 17Ka en odyero potone i mwaka me jubili, ci bicuŋ i wel kikome ma iŋolo. 18Ento ka odyero potone lacen i ŋe jubili, ajwaka biŋolo wel-lim ma myero gicul iye kun poro wel mwaka ma pud odoŋ nio i mwaka me jubili, ci wel ma yam iŋolo-ni gibidwoko piny. 19Ka ce dano ma odyero peto-ni mito warone woko, en bimedo acel me abic i kom welle, ci bidoŋ i ciŋe. 20Ento ka en pe mito waro po to-nu, nyo ka otyeko cato poto woko bot dano mukene, pe doŋ gibiwarone matwal. 21Poto meno ka gigonyo i jubili bibedo maleŋ pi Rwot, macalo poto ma gikwero matwal; ci ajwaka aye doŋ bibedo rwode.\n22“Ka odyero bot Rwot poto mo ma owilo awila, ma pe dul lobo ma oleyo ki bot kwarone, 23ajwaka biŋolo wene nio i mwaka me jubili, ci dano-nu bimiyo wel ma giŋolo i nino meno wek obed maleŋ pi Rwot. 24Ci i mwaka me jubili poto bidok i ciŋ ŋat ma yam giwilo ki bote-ni, en ŋat ma poto-nu obedo mere kun oleyo ki bot kwarone. 25Wel ducu ma giŋolo bilubo cekel me kabedo maleŋ, kun cekel acel romo gera* pyeraryo.\n26“Ento litino kayo pa lee dano pe twero dyero, pien litino kayo ducu gibedo pa Rwot; kadi bed twon nyo romo, meno pa Rwot gire. 27Ka lee ma keni, en biwilone ki boti i wel ma iŋolo, kun medo acel me abic i wiye; nyo ka pe gikoko, gibicatone acata i wel ma iŋolo.\n28-“Ento gin ducu ma onoŋo gidyero i ciŋ Rwot matwal, ma dano mo odyero i ciŋ Rwot matwal ki i kin gin ma tye bote, kadi dano nyo lee nyo poto ma oleyo ki bot kwarone, pe gibicato kadi ki warone; gin ducu ma gidyero iciŋ Rwot matwal bedo gin maleŋ makato pi Rwot. 29Dano mo-ni ma gidyero iciŋ Rwot matwal, ma myero ginek woko ki i kin dano, pe gitwero kokone; gibineke woko aneka.\n30-“Acel me apar ducu mua i lobo, kadi bed kodi ma ocek i poto nyo nyig yat ma onyak, meno jami pa Rwot gire, gin maleŋ pa Rwot. 31Ka dano mo mito koko gin mo i kom gin me aparre, en bimedo dul acel me abic i wiye. 32Dul acel me apar pa dyaŋi ki romi nyo dyegi ducu, lee me aparre ducu i kin lim ducu ma kato i te odoo pa lakwat, meno bibedo maleŋ pi Rwot. 33Rwode pe bipenyo ka ber nyo rac, dok pe bi koko kun gwenyo ki wadi mo; ka giloko, ci gin aryo ducuma gilokogi-ni gibibedo maleŋ; pe gibikokogi akoka.”\n34Magi aye cik ma yam Rwot ociko ki Moses pi jo Icrael ki i wi got Cinai.


Luka 15 ACO85 - Lujog-mucoro ki lubalo onoŋo yam - Bible Search\nCarolok i kom latin romo murwenyo\n1-Lujog-mucoro ki lubalo onoŋo yam ginyiko cok ka winyo lok pa Yecu. 2Luparicayo ki lupwony-cik guŋur kun giwaco ni, “Dano man jolo lubalo dok camo kwedgi.”\n3Omiyo Yecu obolo botgi carolok man ni, 4“Aŋa i kinwu ma tye ki romi miya acel, ka ŋat acel i kingi orwenyo, pe biweko romi pyeraboŋwen wiye aboŋwen i olet, ci cito ka yenyo en murwenyo-ni, nio waŋ ma onoŋe? 5Ka onoŋe, ci bolo i wi gwoke, kun cwinye yom. 6Ka oo paco, lwoŋo lureme ki luwote kacel, ci waco botgi ni, ‘Cwinywu obed yom kacel kweda, pien doŋ anoŋo romona ma yam orwenyo-ni.’ 7Kit meno atito botwu ni, bibedo yomcwiny madit twatwal i wi polo i kom labalo acel ma oŋut, makato i kom jo pyeraboŋwen wiye aboŋwen ma kitgi atir ma pe mito ŋut.\nCarolok i kom ciliŋ murwenyo\n8“Nyo dako mene, ma tye ki ciliŋ apar, ka ciliŋ acel orwenyo pe bicwinyo mac tara, ci yweyo ot kun yenyo matek nio waŋ ma onoŋo? 9Ka doŋ onoŋo, ci lwoŋo lureme ki luwote kacel, kun waco botgi ni, ‘Cwinywu obed yom kacel kweda, pien doŋ anoŋo ciliŋ-ŋa ma onoŋo orwenyo-ni.’ 10Kit meno atito botwu ni, bibedo yomcwiny i nyim lumalaika pa Lubaŋa i kom labalo acel ma oŋut.”\nCarolok i kom latin murwenyo\n11Dok owaco ni, “Yam tye dano mo ma tye ki awobene aryo. 12Matidine owaco bot wonne ni, ‘Aba, miya dul lim ma ka mera.’ Wongi opoko limme i kingi. 13Lacen ka nino okato manoknok, awobi matidi-ni ocoko jamine ducu, ocako wotte me cito i lobo mabor; obalo limme kunnu pi bedo me carocaro. 14Ka limme doŋ otum ducu, ci kec laparanat matek opoto i lobo meno, awobi-nu ocako mal ata. 15Ocito odak bot ŋat mo ma i lobo meno; dano nu ocwale i olette ka kwayo opego. 16Iye oparo yeŋ ki pok cam ma opego camo; pe tye ŋat mo ma omiye gin mo. 17Ento ka oniaŋ pire kene, ci owaco ni, ‘Lutic pa wora tye adi ma gicamo kwon loyogi, ento an kono ato kec kany! 18Abia, acito bot wora, abiwacce ni, “Aba, doŋ abalo bot polo ki i nyimi; 19doŋ pe amyero gilwoŋa ni an a wodi; loka abed macalo ŋat acel i kin liticci.” ’ 20Ci oa obino bot wonne. Ento ka onoŋo pud tye cen ka mabor, wonne onene. Kica omake i kome, oriŋo okwako ŋute, onoto leme. 21Wode owacce ni, ‘Aba, doŋ abalo bot polo ki i nyimi, pe doŋ amyero gilwoŋa ni an a wodi.’ 22Ento wonne owaco bot luticce ni, ‘Wukel jor maber makato ducu oyot, wuruk i kome; wurwak agit i lwet ciŋe, ki war i tyene. 23Wukel bene wod twon mucwe, wuneki, wek wacamu, wabed ki yomcwiny; 24pien latinna-ni yam oto, koni doŋ kwo; yam orwenyo, doŋ ginoŋe.’ Gucako bedo ki yomcwiny.\n25“Wode madit onoŋo tye i poto; ka dwogo ma onyiko cok ki ot, owinyo wer ki myel. 26Olwoŋo ŋat acel i kin lutic, openye ni, ‘Man kono gin aŋo ma tye ka timme-ni?’ 27Latic-cu odokke iye ni, ‘Omeru doŋ odwogo, woru onekke wod twon mucwe, pien ogame ma kome yot kun kwo.’ 28Ento kiniga omake, okwero donyo i ot. Wonne okatti woko obako doge bote, 29ento en odokke iye ni, ‘Nen, pi mwaka magi mapol ata an atiyo boti, ma naka yam peya akwero winyo cikki, ento peya imiya kadi ma latin dyel mamwa, wek cwinya obed yom ki lurema. 30Ento latinni man obino ma olanyo limmi ducu i kom mon ma lucoco, in inekke wod twon mucwe!’ 31Wonne ogamo doge ni, ‘Latinna, in nino ducu itye kweda, jamina ducu meri. 32Ber wacam kun wabedo ki yomcwiny, pien omeruni yam oto, koni doŋ kwo, yam orwenyo, doŋ ginoŋe.’ ”


1 Tekwaro 2 ACO85 - Magi aye litino awobe pa Icrael: - Bible Search\n1 Tekwaro 1 1 Tekwaro 3\n1 Tekwaro 2\nLitino awobe pa Icrael\n1Magi aye litino awobe pa Icrael: Reuben, Cimeon, Levi, Juda, Icakar, Jabulon, 2Dan, Yucepu, Benjamin, Naputali, Gad ki Acer.\nLikwayo pa Juda\n3Litino awobe pa Juda gin aye Er, Onan ki Cela. Jomagi adek-ki Bat-Cua ma nya jo Kanaan aye onywalogi. Er ma en aye latin kayo pa Juda obedo dano marac i wan Rwot, omiyo Rwot oneke woko. 4Juda dok onywalo Perej ki Jera ki Tamar ma ci-wode; litino awobe pa Juda gin ducu abic.\n5Litino awobe pa Perej gin aye Kejeron ki Kamul. 6Litino awobe pa Jera aye Jimri, Etan, Eman, Kalkol ki Dara, gin ducu abic. 7-Latin awobi pa Karmi en aye Akar, layel Icrael, ma yam obalo i kom jami ma gidyero bot Rwot. 8Wod pa Etan obedo Ajaria.\n9Litino awobe pa Kejeron ma en onywalo gin aye Jeramel, Ram ki Kelubai. 10Ram onywalo Aminadab, Aminadab onywalo Calma, 11Calma onywalo Boaj, 12Boaj onywalo Obed, Obed onywalo Yece, 13Yece onywalo Eliab ma latin kayone, me aryone Abinadab, me adekke Cimea, 14me 385 aŋwenne Netanel, me abicce Radai, 15me abicelle Ojem, me abirone Daudi. 16Lumegigi gin aye Jeruya ki Abigail. Litmo awobe pa Jeruya gin Abicai, Joab ki Acael, gin adek. 17Abigail onywalo Amaca; won Amaca obedo Jeter ma jo Icmael.\n18Kaleb wod pa Kejeron onywalo Jeriot ki dakone Ajuba. Litino awobe pa Ajuba gin aye Jecer, Cobab ki Ardon. 19Ka Ajuba oto, Kaleb onyomo Eprat ma onywalo Kur. 20Kur onywalo Uri, Uri onywalo Bejalel.\n21Lacen Kejeron obedo ki nya pa Makir ma won Gilead. Onyomo ma onoŋo mwaka me ditte romo pyerabicel; dako meno onywalo Cegub. 22Cegub onywalo Jair ma yam obedo ki gaŋine pyeraryo wiye adek i lobo Gilead. 23Ento jo Gecur ki jo Aram gumayo gaŋi pa Jair ki bot wegine, kacel ki Kenat ki gaŋi matino ma i ŋete, gaŋi ducu pyerabicel. Jo magi ducu gin likwayo pa Makir ma won Gilead. 24Ka Kejeron doŋ oto, ci Kaleb obedo ki Eprata ma ci-wonne dako pa Kejeron, ci onywalo kwede Acikur ma ocako gaŋ Tekoa.\n25Litino awobe pa Jeramel ma latin pa Kejeron gin aye Ram ma latin kayone, ki Buŋa, Oren, Ojem ki Akija. 26Jeramel onoŋo tye ki dakone mukene bene ma nyiŋe Atara; en aye min Onam. 27Litino awobe pa Ram ma latin kayo pa Jeramel gin aye Naaj, Jamin ki Eker. 28Litino awobe pa Onam gin aye Camai ki Jada. Litino awobe pa Camai aye Nadab ki Abicur. 29Nyiŋ dako pa Abicur obedo Abikail; en aye onywalo Aban ki Molid. 30Litino awobe pa Nadab gin aye Celed ki Apaim. Celed oto ma pe ki latin mo. 31Latin awobi pa Apaim aye Ici. Latin awobi pa Ici aye Cecan. Latin awobi pa Cecan en aye Aklai. 32Litino awobe pa Jada ma omin Camai gin aye Jeter ki Yonacan; Jeter oto ma pe ki latin mo. 33Litino awobe pa Yonacan gin aye Pelet ki Jaja. Jo magi ducu gin likwayo pa Jeramel. 34Cecan yam pe ki litino awobe; onywalo anyira keken. Ento Cecan onoŋo tye ki opiine ma Laejipt ma nyiŋe Jara. 35Cecan omiyo nyare mo bot opiine Jara, ci onywalo kwede Atai. 36Atai onywalo Natan, Natan onywalo Jabad. 37Jabad onywalo Eplal, Eplal onywalo Obed, 38Obed onywalo Yeko, Yeko onywalo Ajaria. 39Ajaria onywalo Kelej, ki Kelej onywalo Eleaca, 40Eleaca onywalo Cicimai, ki Cicimai onywalo Calum. 41Calum onywalo Jekamia, Jekamia onywalo Elicama.\n42Litino awobe pa Kaleb ma omm Jeramel gin ene: Meca ma latin kayone obedo won Jip. Latin awobi pa Jip aye Mareca ma won Kebron. 43Litino awobe pa Kebron aye Kora, Tapua, Rekem ki Cema. 44Cema onywalo Rakam ma won Jorkeam, Rekem onywalo Camai. 45Latin awobi pa Camai en aye Maon; Maon onywalo Beŋur. 46Kaleb obedo ki dako ma aŋeca bene ma nyiŋe Epa; en aye onywalo Karan, Moja ki Gajej; Karan bene obedo ki wode ma nyiŋe Gajej. 47Litino awobe pa Jadai gin aye Regem, Yocam, Gecan, Pelet, Epa ki Caap. 48Maaka ma dako pa Kaleb ma aŋeca onywalo Ceber ki Tirkana. 49Dako meno bene dok onywalo Caap ma ocako gaŋ Madmana, ki Ceva ma ocako gaŋi Makbena ki Gibea, Akaca obedo nya pa Kaleb. 50Jo man ducu gin likwayo pa Kaleb. Litino awobe pa Kur ma latin kayo pa Eprata gin aye Cobal ma ocako gaŋ ma gilwoŋo Kiriat-jearim, 51Calma ma ocako Beterekem, ki Karep ma ocako Bet-gader. 52Likwayo pa Cobal ma ocako Kiriat-jearim gin aye jo Karoe ki nucu pa jo Menukot. 53Doggola pa jo Kiriat-jearim ducu gin aye jo Itri, jo Put, jo Cumat ki jo Micra; jo Jora ki jo Ectaol bene gua ki i kom jo meno. 54Likwayo pa Calma ma ocako gaŋ Beterekem gin aye jo Netopa, jo Atrotbet-joab, nucu pa jo Manakat, ki jo Jora. 55Doggola pa lukaran bene ducu ma gibedo i Jabej gin aye jo Tira, io Cimea ki jo Cuka. Magi aye jo Keni ma gunyomme ki jo ma i dog ot pa Rekab.


Jekaria 1 ACO85 - Lok pa Rwot yam obino bot lanebi - Bible Search\nAggai 2 Jekaria 2\nWudwog bot Rwot Lubaŋa\n1-Lok pa Rwot yam obino bot lanebi Jekaria wod pa Berekia, wod pa Iddo, i dwe me aboro, i mwaka me loc pa Dario me aryone, kun wacci, 2“Kiniga yam omako Rwot matek i kom kwariwu. 3Pienno in iwac botgi ni, Rwot me mony owaco kuman ni, Wudwog bota, an bene abidwogo botwu, man lok pa Rwot me mony kikome. 4Pe wubed macalo kwariwu ma yam lunebi macon gibedo ka tito botgi lok ni, Rwot me mony owaco kuman ni, ‘Wuwek kit mewu maraco ki tim mewu maraco ducu.’ Ento yam pe gumedo ki winyone, pe guketo cwinygi i koma, man lok pa Rwot kikome. 5Kwariwu kombeddi gitye wa kwene mono? Ki lunebi gibedo kwo nakanaka ce? 6Ento lokka ki cikka ma con aciko ki luticca ma lunebi pe ceŋ gumako kwarowu i waŋayo? Omiyo gin guŋut kun giwacci, Rwot me mony doŋ otiyo kit ma yam en oyubo kwede pi timowa muporo kitwa ki tim mewa.”\nGinyuto bot Jekaria aguragura\n7Lok pa Rwot con obino bot Jekaria wod pa Berekia, wod pa Iddo, i kom nino dwe pyeraryo wiye aŋwen, i dwe me apar wiye acel, ma gilwoŋo ni Cebat*, i mwaka pa Dario me aryone Jekaria ocako wacci, 8-“Aneno dano mo i dyewor, ma oyito wi aguragura makwar, ocuŋ kwede i kin yadi ma ŋwecgi kur ma gitye i luŋ; ki tuŋ yo ŋeye onoŋo tye iye lwak aguragura makwar ki ma opilopilo, ki matarre. 9Acako penyo ni, ‘Magi gin aŋo, ladit?’ Ci lumalaika ma onoŋo obedo ka lok kweda-ni owacca ni, ‘Abinyuto kit ma gitye kwede boti.’ 10Dano ma onoŋo ocuŋ i kin yadi ma ŋwecgi kur-ri ocako gamo ni, ‘Magi gin aye lwak jo ma Rwot oorogi ka wirre pi loŋo i lobo ducu.’ 11Gin gucako dwoko lok bot lamalaika ma onoŋo ocuŋ i kin yadi ma ŋwecgi kur kun giwacci, ‘Doŋ watyeko wirre ka loŋo i lobo ducu; nen, i lobo ducu tye mukwe gire mot.’ 12Lacen lamalaika pa Rwot dok openyo ni, ‘Ai Rwot me mony, ibitero kare ma rom mene ma noŋo peya itimo kica ki Jerucalem, kacel ki gaŋi ma i Juda-gu, ma in doŋ ikeco i komgi pi mwaka pyerabiro kulu-ni?’ 13Rwot odok iye ki lamalaika mubedo ka lok kweda-ni, kun wacce lok mabeco me kica bene. 14Omiyo lamalaika mubedo ka lok kweda-ni owacca ni, ‘Tit lok man kun idaŋŋe matek ni, Rwot me mony owaco kuman ni, Nyeko tye ka maka matek ma kato ducu pi Jerucalem ki pi Cion. 15Kiniga maka matek i kom rok mapol ma gitye ki kuc; pien i kare ma kiniga maka iye manoknok-ki, en aye dok kare ma gin bene gimedo iye lwak can mapol. 16Pienno omiyo Rwot owacci, An doŋ atyeko dwogo cen i Jerucalem ki kica madwoŋ, gibigero iye oda, man lok pa Kwot me mony kikome, doŋ gibicako ryeyo tol me pimo Jerucalem. 17Dok imed daŋŋe ki lok man ni, Rwot me mony owaco kuman ni, Gaŋina ducu gin mabeco bidurre iye lipim doki, ci Rwot dok bikweyo cwiny Cion ka dok biyero Jerucalem aye.’ ”\nTuŋ lee aŋwen ki lutet aŋwen\n18Atiŋo waŋa malo ci aneno tuŋ lee aŋwen! 19Ci apenyo lamalaika ma obedo ka lok kweda-ni ni, “Magi kit gin aŋo?” En odokka iye ni, “Magi gin aye tuŋ lee ma gukeyo i Juda woko atata, ki Icrael ki Jerucalem bene.” 20Rwot dok onyutta lutet aŋwen. 21Acako penyo ni, “Jo-nu gubino ka timo kit gin aŋo kaa?” En ogamo ni, “Magi gin aye tuŋ lee ma yam gukeyo i Juda woko atata-ni, omiyo ŋatti mo pe oette ka tiŋo iye wiye. Jo-nu gubino pi miyogi lworo, ki pi reto tuŋ rok ducu woko piny ma yam gutiŋo tuŋgi me twomo ki lobo Juda wek iye oket woko atata.”


Ejira 3 ACO85 - Ka dwe me abiro oromo, onoŋo doŋ jo - Bible Search\nEjira 2 Ejira 4\nGicako woro Rwot i Jerucalem odoco\n1Ka dwe me abiro oromo, onoŋo doŋ jo Icrael gubedo mot i gaŋigi, ci lwak gucokke i Jerucalem ki cwiny acel. 2-Cutcut Yecwa wod pa Jojadak kacel ki ajwagi luwote, ki Jerubabel wod pa Cealtiel ki lutugi, gucako caŋo keno tyer pa Lubaŋa pa Icrael, pi tyero iye gitum awaŋa, kit macalo yam gicoyo i cik pa Moses ma dano pa Lubaŋa-ni. 3-Gucano keno tyer i kabedone kikome, kadi bed lworo omakogi pi lwak jo mukene ma gitye i lobo-nu, ci gutyero iye gitum awaŋa bot Rwot, kun giwaŋo gitum odiko ki otyeno. 4-Ka gukwero nino madito me Bolo, kit ma con gicoyo, kun gityero gitum awaŋa nino ducu kun welle lubo cik ma mitte pi nino acel acel. 5-Ka doŋ i ne meno gimedde ki tyero gitum awaŋa nino ducu, gityer me por dwe ki me nino madito ma Rwot ociko ducu, ki gityer ma dano acel acel miyo bot Rwot kit ma iye opwoyo. 6Cakke i kom nino dwe mukwoŋo me dwe me abiro en aye gucako tyero iye gitum awaŋa bot Rwot, Ento guti me te ot pa Rwot onoŋo pud peya giketo. 7Pienno gumiyo lim bot lupa-godi ki bot lupac. Dok gumiyo cam ki ginamata-gu, ki moo bot jo Cidon ki jo Turo wek gukel yadi cedar ki i Lebanon wa i dog nam, i Jopa, pi twero ma Ciro kabaka me Percia omiyo botgi.\nGicako gero ot pa Lubaŋa odoco\n8I mwaka me aryone ma lubo dwogogi i Jerucalem i ot pa Lubaŋa, i dwe me aryo, en aye Jerubabel wod pa Cealtiel ki Yecwa wod pa Jojadak gucako kwede tic, kacel ki utmegigi mukene, kacel ki ajwagi ki Lulevi ki jo ducu ma yam gudok i Jerucalem ma gua ki i lobo ka ma giterogi iye i opii. Guyero Lulevi, ma mwaka me ditogi romo pyeraryo ki makato pi ketogi me bedo ludito ma giloyo tic i kom ot pa Rwot. 9Yecwa ki awobene ki lutugi, ki Kadmiel ki awo bene ma likwayo pa Juda, gin ducu guloyo lutic ma i ot pa Lubaŋa, kacel ki awobe pa Kenadad ki Lulevi, ki litinogi kacel ki lutugi.\n10-Ka doŋ lugedo guketo guti me te ot pa Rwot, ajwagi guruko ginaruka me tic megi gukato kwede anyim ma gumako tumgi; ki Lulevi ma likwayo pa Acap onoŋo gitye ki atego agoya-gu me pako Rwot, kit ma yam Daudi kabaka me Icrael ociko. 11-Guwero wer kun gileyo aleya, ma gipako Rwot dok gimiyo pwoc bote, kun giwero ni,\n“Pien en ber,\nmar mere ma pe lokke bedo nakanaka\nbot jo Icrael.”\nLwak ducu gudaŋŋe ki woo madwoŋ, ka gipako Rwot, pien doŋ giketo guti me te ot pa Rwot. 12Ento lwak jo mapol ki i kin ajwagi ki Lulevi ki ludito ma giloyo dog odi pa kwarogi, jo muteggi ma yam guneno ot pa Rwot mukwono ca, gukok matek ki dwan maloŋo i kare ma guneno ka gitye ka keto guti me te ot man, kadi ka jo mapol onoŋo gubedo ka daŋŋe ki yomcwiny; 13mumiyo dano pe gutwero poko kin dwan ma jo gidaŋŋe kwede pi yomcwiny ki dwan me daŋŋe ma jo gikok kwede akoka-ni, pien onoŋo lwak gubedo ka daŋŋe matek twatwal, dok dwangi bene owinnye wa ka mabor.


Acakki 40 ACO85 - Ka kare okato, latyer koŋo vino pa - Bible Search\nAcakki 39 Acakki 41\nYucepu ogonyo te lek pa lumabuc\n1Ka kare okato, latyer koŋo vino pa kabaka me Ejipt ki lated mugatine gubalo i nyime. 2Kiniga omako Parao i kom ludito ticce aryo-nu, ladit latyer koŋo vino ki ladit me tedo mugati, 3ci oketogi i ot pa ladit ma loyo askari lukur-piny po gwokogi, i ot mabuc ma Yucepu bene gitweye iye-ni. 4Ladit ma loyo askari lukur-piny oketogi i ciŋ Yucepu, en okurogi; ka gitweyogi i ot kol kare mo. 5Ci guleko lek i nino acel, latyer koŋo vino ki lated mugati pa kabaka me Ejipt, ma gitweyogi i ot mabuc; ŋat acel acel oleko gire lekke, kun lek acel acel tye ki tyen lokke. 6Ka Yucepu obino botgi odiko, ci onenogi kun gitye ki cwercwiny. 7Ci openyo ludito tic aryo pa Parao ma gitye kwede i ot kol i ot pa laditte, ni, “Tin waŋwu oballe woko piŋo?” 8Gugamo ni, “Tin waleko lek, ci pe tye dano mo ma gonyowa te lekke.” Yucepu owacogi ni, “Pe Lubaŋa gire aye lagony tere? Koŋ wutitta lekke mono.”\n9Ci latyer koŋo vino ocako tito lekke bot Yucepu, kun wacce ni, “I waŋ lekka onoŋo olok tye i nyima, 10olok onoŋo tye ki jaŋe adek; ka pud oluro me keto: ture, ci onyak, olugo ocek woko. 11Ka amako kikopo pa Parao i ciŋa, ci aŋolo nyige, abiyo i kikopo, ka amiyo kikopo i ciŋ Parao.” 12Yucepu ogamo, owacce ni, “Man aye te lekke: jaŋe adek-ki, meno nino adek; 13i nino me adekke Parao bitiŋi ci dwoki i dog ticci, ci dok ibimiyo kikopo pa Parao i ciŋe kit macon ca, kit macalo con i kare ma in latyer koŋo vinone. 14Ento ber ipo pira ka doŋ idok i dog ticci; alegi ni in bene itima ber do, itit pira bot Parao, wek gigonya woko ki i ot man. 15Pien yam gikwala akwala ki i lobo pa jo Ibru; man bene dok giketa kany i ot kol noŋo ma pe abalo gin mo.”\n16Ka ladit me tedo mugati oneno ni gigonyo te lek maber, en owaco ki Yucepu ni, “An bene onoŋo aleko lekka: onoŋo adodo aduku adek i wiya. 17I aduku mamalone ca onoŋo tye iye lwak kit gin ma gitedo ducu pi Parao, ento winyo obedo ka camogi woko ki i aduku ma tye i wiya-ni.” 18Yucepu ogamo ni, “Man aye te lekke: aduku adek en aye nino adek; 19i nino me adekke Parao bitiŋi malo, ci biŋabi i kom yat, ka winyo gibicamo riŋo komi woko.”\n20Ka nino adek oromo, en aye nino ma ginywalo iye Parao, ci otedo karama ki luticce ducu, ci Parao okelo ladit latyer kono yino kacel ki ladit lated mugati i nyim luticce. 21Odwoko ladit latyer koŋo vino i dog ticce me tyero koŋo vino, ci otiŋo kikopo pa Parao omiyo i ciŋe; 22ento oŋabo: ladit lated mugati malo i kom yat kit ma nene Yucepu ogonyo kwede te lekgi. 23Ento ladit latyer koŋo vino pe omedo ki po pi Yucepu, wiye owil woko i kome matwal.


2 Camuel 10 ACO85 - Ka man otum, kabaka me Ammon oto, - Bible Search\n2 Camuel 9 2 Camuel 11\n2 Camuel 10\nDaudi otayo jo Ammon ki jo Ciria\n(1 Tek 19.1-19)\n1Ka man otum, kabaka me Ammon oto, ci wode Kanun oleyo ka tyene. 2Daudi owacci, “Abinyuto cwiny me mar bot Kanun wod pa Nakac, kit ma yam wonne onyuto kwede cwiny me mar beta-ni,” Mumiyo Daudi ocwalo luticce ka kweyo cwiny Kanun pi to pa wonne, ci lutic pa Daudi guo i lobo pa jo Ammon. 3Ento rwodi pa jo Ammon guwaco bot laditgi Kanun ni, “In itamo ni Daudi ocwalo lukwe cwinyi pi keto deyo i kom woru? Daudi mono pe ocwalo luticce ka ŋiyo gaŋ ki ka roto kite ducu, wek etur woko?” 4Kit meno omiyo Kanun omako lutic pa Daudi, ci olyelo yer tik ŋat acel acel woko tuŋ cel, ka dok Oŋolo dye boŋogi i kom pyergi, ka ocwalogi kwede woko. 5Ka gitito pire bot Daudi, ocwalo dano ka jologi, pien onoŋo gitye ki lewic madwoŋ twatwal. Ci kaba ka owacpi, “Koŋ wubed i Jeriko, nio ka yer tikwu otwi olot, ka doŋ wudwog kany.”\n6Ka jo Ammon guneno ni pigi odoko ŋwe marac bot Daudi, ci gucwalo dano ka wilo jo Ciria ma i Betrekob, ki jo Ciria ma i Joba, gukelo askari alip pyeraryo ma giwoto ki tyengi, ki kabaka me Maaka ma obino ki dano alip acel, ki jo Tob ma giromo alip apar wiye aryo. 7Ka Daudi owinyo pigi, ci ocwalo Joab kacel ki buca mony pa twoni oteka lweny ducu. 8Ci jo Ammon gubino gurwayo cok ka gurye i dogcel; ci jo Ciria me Joba ki me Rekob, ki jo Tob ki jo Maaka gupokke kengi, gurye i dye bar.\n9Ka Joab oneno mony okacce woko ryoryo, tuŋ nyime ki yo tuŋ ŋeye bene, ci oyero jo Icrael ma oyita lweny, ocako ryeyogi gukemo jo Ciria. 10Oketo jo mudoŋŋe bot ominne Abicai, gin bene guryeyo gukemo jo Ammon. 11Joab owacci, “Ka ce jo Ciria gubedo tek i koma, ci ibikonya; ento ka jo Ammon aye gubedo tek i komi, ci an abibino ka konyi. 12Bed oteka ma cwinyi nwaŋ, wek walweny lweny me co pi lutuwa, ki gaŋi pa Lubaŋawa, Rwot bene otim gin ma oneno ni ber.” 13Kit meno Joab ki jo ma gitye kwede ducu gurwayo cok ka lweny i kom jo Ciria; ci jo Ciria guriŋo woko ki i nyime. 14Ka jo Ammon guneno jo Ciria guriŋo woko, ci gin bene gucako riŋo woko ki i nyim Abicai, gudonyo i gaŋ. Ci Joab oa woko ki i ka lweny i kom jo Ammon, odok i Jerucalem.\n15Ka jo Ciria guneno jo Icrael guloyogi, gucako cokke kacel. 16Ka Adadejer ocwalo kwena, ci gukelo jo Ciria ma gitye loka kulu Euprate; gucako bino i Kelam, kacel ki Cobak ma lawimony pa Adadejer ma obedo latel wigi. 17Ka gitito pigi bot Daudi, ci en bene ocoko jo Icrael ducu, Oŋolo kwedgi kulu Jordan, ka ocito wa i Kelam. Jo Ciria gurwayo i kom Daudi, gulwenyo i kome. 18Ento jo Ciria gucako riŋo woko ki i nyim jo Icrael; Daudi oneko jo Ciria ma romo riŋo ki gadigadi lweny miya abiro, ki wegi aguragura alip pyeraŋwen, Gucobo bene Cobak lawimony pa jo-nu, ci oto woko ki kunnu. 19Ka luker ma gubedo i te loc pa Adadejer guneno ni jo Icrael gutyeko loyogi woko, ci guketo kuc i kingi ki jo Icrael, gubedo i te locgi. Kit meno jo Ciria gucako bedo ki lworo, pe dok gumedde ki konyo jo Ammon.


2 Camuel 23 ACO85 - Man aye lok ma Daudi oloko me - Bible Search\n2 Camuel 22 2 Camuel 24\n2 Camuel 23\nLok pa Dandi me agikkine\n1Man aye lok ma Daudi oloko me agikkine:\nLok pa Daudi wod pa Yece,\nlok pa dano ma gipilo wiye twatwal,\ndano ma Lubaŋa pa Yakobo owiro, lawer jabuli mamit i Icrael.\n2“Cwiny pa Rwot aye miyo aloko,\nlokke winnye ki ileba.\n3Lubaŋa pa Icrael oloko,\nLubaŋa ma obedo got matek pa Icrael owacca ni,\nKa dano mo loyo lwak maber, kun loyo ma lworo Lubaŋa,\n4deyone nen i komgi macalo ceŋ ma ryeny odiko,\nmacalo ceŋ ma ryeny odiko ma pol pe,\ndok bedo calo kot ma twiyo lum i wi lobo.\n5Iyo, oda pe ocuŋ kit meno kacel ki Lubaŋa?\nPien otyeko keto gicikke kweda ma bedo nakanaka,\nma oyubo kikore, dok bigwoko maber.\nEn bimiyo gin ma konya\nki gin ma amito medde ameda.\n6Ento jo ma pe gilworo Lubaŋa ducu gicalo okuto ma gibolo woko,\nma dano pe twero mako ki ciŋe noŋo.\n7Dano ma gudo komgi makogi ki nyonyo nyo bol toŋ\nci mac aye waŋogi tyeko woko.”\nTwoni oteka lweny pa Daudi\n(1 Tek 11.10-41)\n8Magi aye nyiŋ twoni oteka lweny ma yam gibedo bot Daudi: Jocebbacebet ma jo Takemon, en aye ladit pa jo adek-ki. En yam okato ki toŋŋe i kom dano miya aboro ci onekogi woko ducu lawaŋacel.\n9Ŋat ma lubo en ki i kin twoni lweny adek-ki aye Eleajar wod pa Dodo ma jo Akoki. En obedo kacel ki Daudi i kare ma gicayo jo Piliciti ma gucokke ka lweny kunnu, ci jo Icrael guriŋo gujer ki ŋegi. 10Ci en Eleajar ocako neko jo Piliciti nio waŋ ma ciŋe ojony omoko i kom pala lucwanne. Rwot omiyo loc obedo dit twatwal i nino meno, Lacen jo Icrael gudwogo cen ka lubo kore, ento gubino pi lunyo jami ki ginaruka-gu i kom dano ma ginekogi keken.\n11Twon oteka lweny ma olube aye Cama wod pa Agee ma jo Karar. I kare ca jo Piliciti dok gucokke kacel i Leki ka ma poto ŋor tye iye, ci mony dok oriŋo jo Piliciti woko. 12Ento Cama ocamo co, ocuŋ i dye poto ŋor pi laro, ocako neko jo Piliciti, ci Rwot dok omiyo loc obedo dit twatwal.\n13I kare ma gikayo kac jo adek ki i kin jo pyeradek-ki gucako wot, ci gucito bot Daudi i boro got ma tye Adulam; onoŋo buca mony pa jo Piliciti ogony i nota Repaim. 14I kare nu onoŋo Daudi tye i kakannene, dok cel gogo pa lumony pa jo Piliciti onoŋo tye i Beterekem. 15Daudi oloko ki miti madwoŋ ni, “Kono ŋatti mo ocito ka twomo pii amata ki i waŋ it me Beterekem ma tye cok ki dog gaŋ ca, omiya amati, kono ber mada!” 16Ci twoni lweny adek-ku gucito gubaro dye gony pa jo Piliciti, gutwomo pii ki i waŋ it me Beterekem ma tye cok ki dog gaŋ ci gukelo bot Daudi. Ento Daudi pe omato; otino oliyo i nyim Rwot pi gityer amata, 17kun wacci, “Pe kumeno, ai Rwot. An pe myero atim kit man, An dok am at remo pa dano ma gudyero komgi-ni?” En aye lok mumiyo pe omato pii-nu. Twoni lweny adek-ku yam autimo kit meno.\n18Abicai omin Joab, wod pa Jeruya, onoŋo en ladit i kin jo pyeradek-ki. Otiŋo toŋŋe olwenyo i kom jo miya adek ci onekogi woko ducu, mumiyo nyiŋe oywek ma mito romo jo adek ca. 19Pienno olimo yweka madit makato ki i kom jo pyeradek-ki, ci odoko ladit me WI monygi; ento pe olimo rwom pa jo adek ca.\n20Benaya wod pa Yekoyada obedo twon oteka ma i Kabjeel, latim tim madito. En oneko awobe aryo ma gin twoni labwor me Moab. En bene olor odonyo i bur ci oneko iye labwor i kare ma pee ocwer mapek. 21Ka dok oneko Laejipt mo, dano mamwonya, Laejipt meno onoŋo tye ki toŋŋe i ciŋe, ento en Benaya ocito bote ki odoone, oyuto toŋ woko ki i ciŋ Laejipt, ka oneke kwede woko ki toŋŋe-nu. 22Benaya wod pa Yekoyada otimo gin madito kit meno, omiyo nyiŋe olimo yweka madit ma mito rom ki twoni lweny adek-ki. 23Nyiŋe oywek i kin jo pyeradek-ki, ento pe olimo rwom pa jo adek ca, Daudi oketo en obedo ladit pa jo ma gwoko en kabaka.\n24Acael ma omin Joab bene yam tye i kin jo pyeradek-ki; ki Elkanan wod pa Dodo me Beterekem, 25Cama me Karod, Elika me Karod, 26Kelej ma jo Palti, Ira wod pa Ikec me Tekoa, 27Abiejer me Anatot, Mebunai ma Lakucat, 28Jalmon ma jo Akoki, Makarai me Netopa, 29Keleb wod pa Baana me Netopa, Itayi wod pa Ribai me Gibea pa jo Benjamin, 30Benaya me Piraton, Kidai ma bedo i nota ora me Gaac, 31Abialbon me Arba, Ajimavet me Bakurim, 32Eliaba me Caalbon ma wod pa Jacen, Yonacan, 33Cama ma jo Karar, Akiam wod pa Carar ma jo Karar, 34Elipelet wod pa Akacbai me Maaka, Eliam wod pa Akitopel me Gilo, 35Kejero me Karmel, Parai ma jo Arbi, 36Igal wod pa Natan me Joba, Bani ma jo Gad, 37Jelek ma jo Ammon, Nakarai me Beerot, ma latin jami lweny pa Joab wod pa Jeruya, 38Ira ma jo Itri, Gareb ma jo Itri.\n39Uria ma jo Kit: gin ducu pyeradek wiye abiro.


Yubu 2 ACO85 - I nino mo mukene awobe pa Lubaŋa dok - Bible Search\nYubu 1 Yubu 3\n1I nino mo mukene awobe pa Lubaŋa dok gubino gucuŋ i nyim Rwot, ci Catan bene obino i kingi ka cuŋ i nyim Rwot. 2Rwot owaco bot Catan ni, “In ia ki kwene?” Catan ogamo dog Rwot kun wacci, “Aa ka wirre wi lobo, ki ka wot i kin piny i lobo.” 3Ci Rwot dok owaco bot Catan ni, “Itye ka tamo pi laticca Yubu, ni meno, pe tye ŋat mo macalo en i wi lobo, dano ma pe ki bal mo, dano ma cwinye leŋ, ma lworo Lubaŋa, dok dag tim marac? En pud ocuŋ matek laboŋo bal mo, kadi bed ipiya i kome wek it yeke woko laboŋo tyen lok mo.” 4Catan ogamo dog Rwot kun wacci, “Del pi del! Gin ducu ma dano tye kwede en bimiyo pi kwone. 5Ento tugi keto ciŋi koni, igud cogone ki riŋo kome, ci en yeti ki i nyimi.” 6Ci Rwot owaco bot Catan ni, “Nen, en doŋ tye i tweroni; ento myero igwok kwone keken.”\n7Kumeno Catan oa ocito woko ki i nyim Rwot, ocako yelo Yubu ki bur maraco muonyo cakke ki i dye tyene nio kwede wa i cwiny wiye. 8Ci en okwanyo labaltak me cwero kome, ocito obedo i buru. 9Mumiyo dakone owacce ni, “Pud ibicuŋ matek ma pe ibalo bal mo? Yet Lubaŋa, ci ito.”\n10Ento Yubu ogamo dog dakone ni, “In aye iloko lok macalo mon mamiŋ ma pe giŋeyo Lubaŋa. Wabigamo gin maber ki i cin Lubaŋa, ci pe wagamo gin marac?” I can man ducu Yubu pe obalo ki doge.\n11Ka lurem Yubu adek guwinyo pi gin marac man ducu mubino i kome gubino kun ŋat man a ki i kabedone, Erifaji Lateman, Bildad Lacua ki Jopar Lanaamat. Kumeno gurwatte kacel wek gucinyut cwercwinygi bot Yubu ki kweyo cwinye. 12Ci guilo waŋgi ka pud gitye ka mabor, pe guniaŋ maber ka dano ma gineno-nu aye Yubu; ci gucako koko ki dwan maloŋo, guyeco jorgi, gujuko wigi ki ŋom. 13Ci gubedo piny i ŋom guri bote nino abiro dyeceŋ ki dyewor, ŋat mo ma loko kwede pe, pien guneno ni aremme onoŋo dit mada.


1 Camuel 20 ACO85 - Daudi olwi oriŋo woko ki i Nayot ma - Bible Search\n1 Camuel 19 1 Camuel 21\n1 Camuel 20\nYonacan okonyo Daudi\n1Daudi olwi oriŋo woko ki i Nayot ma i Rama, ocito bot Yonacan owacci, “An atimo gin aŋo? Aroco gin aŋo? Abalo gin aŋo i nyim woru mumiyo en mito neka-ni?” 2Yonacan ogamo ni, “Meno pe twero timme! Pe myero ito. Nen; wora pe tiyo gin mo madit nyo matidi ma pe otito bota; ci lok aŋo ma miyo wora munna lok man? Pe tye kit meno.” 3Ento Daudi odok iye ni, “Woru ŋeyo maber ni doŋ ayomo cwinyi; dok en tamo ni, ‘Pe giwek Yonacan oŋe lok man, wek pe obed ki kumo.’ Ento me adane, macalo Rwot tye makwo, dok macalo tiponi bene tye makwo-ni, an ki to kinwa doŋ cok.” 4Yonacan dok owaco bot Daudi ni, “Gin ducu ma iwaco abitiyo piri.” 5-Daudi ogamo dog Yonacan ni, “Nen, dwe diki por; pe myero bedo ki kabaka i dog cam oloya. Ento wek koŋ aciti, acikanne woko i bar nio Wa i nino me adekke wi otyeno. 6Ka woru openyo pira, ci iwac ni, ‘Daudi openya matek ni giyene me cito wa i gaŋgi Beterekem oyoto, pien timo gitum tye ma bedo kunnu i doggolagi mwaka ki mwaka.’ 7Ka ce ogamo ni, ‘Ber!’ ci abibedo maber; ento ka obedo ki kiniga, ci ber iŋe ni tim marac doŋ otyeko mo ko i cwinye. 8Mumiyo in itima ber, pien doŋ iketo gicikke maleŋ i kin in ki an. Ento ka roc mo tye i koma, ci in kikomi aye ineka. Piŋo iweko apoto i ciŋ woru?” 9Yonacan ogamo ni, “Pe twero timme i komi! Ka ce aŋeyo ni tim marac doŋ otyeko moko i cwiny wora, ci pe atito boti?” 10Daudi dok owaco bot Yonacan ni, “Aŋa mono ma doŋ bititta ka woru ogammi lok taro?” 11Yonacan owaco bot Daudi ni, “Bin wek wacit i bar.” Ci gin aryo ducu gucito i bar.\n12Yonacan owaco bot Daudi ni, “Rwot Lubaŋa pa Icrael obed caden i kinwa! Ka doŋ atyeko ŋeyo tam pa wora, diki ka onyoo, nyo i nino me adekke, nen, ka tamme ber i komi in Daudi, ci abicwalo lok atito boti. 13Ento ka wora mito timi marac, Rwot myero oket can i koma kit meno ki makato bene ka pe atito lokke boti ci acwali woko cen wek icit giri maber. Rwot aye obed kwedi kit ma yam obedo ki wora-ni. 14Ka ce pud atye makwo, ci ibed kweda ki mar pa Rwot ma pe lokke-ni, wek pe ato. 15-Dok pe ikwany marri woko ki i kom jo me oda matwal. Ka ce Rwot bikwanyo lumerokki ducu ki i lobo, 16pe iwek gicikkewa wan kwedi gitur. Ka ce gituro, Rwot biculo kwor i komi.” 17Ci Yonacan dok omiyo Daudi okwoŋo kwoŋ kun ocikke kwede pi mare, pien Yonacan onoŋo maro Daudi kit ma maro kwede tipo kome kekene.\n18Yonacan dok owaco bot Daudi ni, “Dwe por diki. In doŋ ibibedo pe, kom bedoni bidoŋ noŋo. 19I nino me adekke gibipenyi matek; in doŋ icit, i kabedo ma yam ikanne iye i kare ma lok gilaro ci ibed i ŋet got ma giguro-ni. 20An abibayo atero adek ka ŋete ma nen calo abecelo gin mo. 21Nen, abicwalo latin awobi kun awacci, ‘Cit ka yenyo atero.’ Ka ce awaco bot latin awobi-nu ni, ‘Nen, atero tye tuŋ boti kany, putgi woko,’ ci in ibidwogo, pien macalo Rwot tye makwo-ni, noŋo gin mo pe ma timi marac. 22Ento ka awaco bot awobi ni, ‘Nen atero tye wa i nyimi kuca,’ ci pe idwogi, pien noŋo Rwot aye ocwali woko cen. 23Dok lok ma in ki an watyeko lokone, nen, Rwot tye i kin in ki an matwal.”\n24Kumeno Daudi okanne woko i bar, Ka dwe opor, ci kabaka obedo piny ka cam. 25Obedo i komme me nino ducu ma cok ki kor ot, ka Yonacan bedo kemo kabaka, ki Abneri dok bedo ka ŋet Caulo, ento kabedo pa Daud i tye noŋo.\n26Caulo pe oloko iye gin mo i nino meno, pien otamo ni, “Gin mo opoto i kome, omiyo pe etye ma elonnye, pe tye ma elonnye ada.” 27Ento i nino me aryone, orwone i nino mulubo por dwe, kom bedo pa Daudi obedo noŋo, ci Caulo ocako penyo wode Yonacan ni, “Piŋo wod pa Yece pe obino ka cam, cakke wa laworo ki tin bene?” 28Yonacan ogamo dog Caulo ni, “Daudi openya matek ni giyene me cito Beterekem. 29Olego ni, ‘Wek aciti, pien jo me doggolawa gitye ka tumo gitum i gaŋ, omera ociko ni abed kunnu. Kombeddi, ka gum omaka i nyimi, ci wek aciti, acinen omegina.’ Pi lok meno omiyo en pe obino i dog cam boti, kabaka.”\n30Kiniga otugi mako Caulo i kom Yonacan cut. Owaco bote ni, “In i wod pa dako ma ŋute oteŋ, ma lajemo; pe Onoŋo an doŋ aŋeyo ni cwinyi otyeko maro wod pa Yece, ma lewicce bimaki giri, ma lewicce bimako wa meni bene? 31Pien Kitma wod pa Yece bedo kwede i wi lobo-ni, kadi in nyo kerri pe bimoko matwal. Pienno cwal dano wek okele bota, pien en bi to ada.” 32Yonacan ogamo dog wonne Caulo ni, “Gibineke woko pi gin aŋo? Otimo gin aŋo?” 33Ento Caulo obaye ki toŋ, mumiyo Yonacan oŋeyo ni cwiny wonne otyeko moko pi neko Daudi. 34Yonacan oa woko ki i dog cam ki kiniga madwoŋ, ci pe dok ocamo cam mo i nino dwe me aryone, pien cwinye obedo ka kumo pi Daudi, pien wonne onoŋo oyeto Daudi.\n35Orwone Yonacan ocito i bar ka ma ocikke iye ki Daudi, kacel ki latin awobi mo. 36Owaco bot awobine ni, “Riŋ iciput atero, ma abibayo-ni.” Ka awobi-nu oberiŋo, ci obayo atero ocuŋ wa i nyime. 37Ka latin awobi-nu oo ka ma Yonacan obayo iye atero-ni, Yonacan olwoŋo awobi-nu kun wacci, “Atero tye wa i nyimi kuca.” 38Dok olwoŋo awobi-nu kun wacci, “Rune itim oyoto, pe iru!” Awobi pa Yonacan ocoko atero ducu, odwogo kwedgi bot laditte. 39Ento awobi pe oŋeyo iye gin mo; kono Yonacan ki Daudi aye giŋeyo lokke. 40Yonacan omiyo jamine ducu bot awobine, ocike ni, “Doŋ icit, idwokgi wa gaŋ.” 41Ka awobi ocito, ci Daudi otugi a malo ki i ŋet got ma giguro-ni, opoto i ŋom aryeba cwiny, okulo wiye piny k idek, Gucako noto lemgi kekengi ki mot me mar, ka gukok ki pig waŋgi kekengi ento Daudi aye obedo ki kumo madwoŋ. 42Yonacan dok owaco bot Daudi ni, “Cit giri ki kuc, macalo doŋ watyeko kwoŋo kwoŋ kekenwa i nyiŋ Rwot, kun wawacci, ‘Rwot bibedo i kin an ki in, ki i kin likwaya ki likwayi matwal.’ ” Ka lacen Daudi oa opokke kwede, ci Yonacan odok i gaŋ.


Daniel 5 ACO85 - Kabaka Belcajar otedo karama madit pi - Bible Search\nCoc ma gicoyo i kor ot\n1Kabaka Belcajar otedo karama madit pi luditone me awora ma welgi romo alip acel, ci omato koŋo vino i nyimgi.\n2I kare ma doŋ Belcajar obilo koŋo, ociko ni gikel kikopo jabu ki me ryal-gu ma yam wonne Nebukadnejar ocoko woko ki i ot pa Lubaŋa ma tye i Jerucalem-mi, wek en kabaka ki luditone me awora, kacel ki monne ki mon aŋecane ducu giti kwede me mato koŋo. 3Ci gikelo jami magi me ryal ki me jabu ma yam giyakogi ki i ot pa Lubaŋa ma tye i Jerucalem; ci kabaka ki lwak luditone me awora, ki monne, ki mon aŋecane gumato kwede. 4Gumato koŋo vino, kun gipako lwak lubaŋa me jabu ki me ryal, me mola, me nyonyo, me yat ki me got.\n5Cutcut gineno lwet cin dano mo ka tye ka coyo coc i kor ot ma i gaŋ kal pa kabaka, ma okemme ki okar mac; kabaka oneno ka ciŋ dano-nu tye ka coc. 6Man omiyo wan kabaka olokke woko ki tamme bene omiyo cwinye opoto liliŋ; pyere otoŋŋe woko, ki coŋe aryo ducu gubedo ka gone kacel. 7Omiyo kabaka okok ki dwan maloŋo ni gikel lukor tipo ki jo Kaldaya ki jo ma Jjiyo lok kom lakalatwe. Kabaka owaco bot luryeko ducu ma i Babilon ni, “ŋat mo ma bikwano coc man, ce ogonnya te lokke, gibiruko ki boŋo ma obedo lamar lamar, gibirwako nyor me jabu bene i ŋute, ci doŋ bibedo laloc me adek i te ker man.” 8Ci luryeko pa kabaka ducu gubino gudonyo i ot bote, ento pe gutwero kwano coc ma i kor ot kadi ki gonyo te lokke bot kabaka bene oloyogi. 9Man omiyo cwiny kabaka Belcajar opoto liliŋ, wa kome ducu oballe woko, ci luditone me awora guuro guŋeŋ woko ata.\n10I kare ma daker owinyo lok pa kabaka ki pa luditone me awora-gu ducu, obino odonyo i ot ka ma gitye iye ka camo karama; ci owaco ni, “Ai kabaka, bed kwo nakanaka! Pe myero iwek tammi omi cwinyi obed ka poto, dok pe iwek komi oballe. 11Tye dano mo i te kerri kany ma cwiny pa lubaŋa maleŋ-gu bedo i iye. I kare pa woru onoŋo yam ginanyuta me muŋ ducu ki niaŋ wa ryeko, macalo ryeko pa lubaŋa-gu ducu, ginoŋo ni en tye kwede, mumiyo woru, kabaka Nebukadnejar, okete me bedo dano ma loyo lutyet, lukor tipo, jo Kaldaya ki luryeko ducu ma ŋiyo lok i kom lakalatwe. 12Dano man Daniel, yam kabaka ocako nyiŋe ni Beltecajar, onoŋo tye ki cwiny maber makato, onoŋo bene tye ki ŋec wa ki niaŋ muromo me gonyo te lok me lek ducu, kun gonyo wa te lok macalo koc Lit-gu woko bene, dok cobo lok me peko mogo ma dano tye kwede. Kombeddi myero ilwoŋ Daniel obin, ci en aye bigonyo te lok man.”\n13Cutcut gikelo Daniel i nyim kabaka, Kabaka ocako lok ki Daniel kun penye ni, “In aye Daniel, ŋat acel i kin jo Juda ma yam wora omakogi ki i Juda ci okelogi kany-nyi? 14Awinyo lok i komi ni cwiny pa lubaŋa maleŋ-gu tye i komi, dok bene ni it ye ki ryeko me nyuto muŋ mogo, ki niaŋ wa ki ryeko makato pa jo mukene. 15Kombeddi onoŋo gikelo luryeko ki lukor tipo-gu i nyima ni gukwan coc man dok gumiya aŋe te lokke; ento pe gutwero nyutta te lokke. 16Ento onoŋo awinyo ni itwero gonyo te lok mapol, dok bene icobo lok me peko ma dano tye kwede. Doŋ kombeddi ka ce itwero kwano coc man ki gonyo te lokke wek aŋe, ci gibiruki ki boŋo ma lamar lamar, gibirwako nyor me jabu bene i ŋuti, dok bene ibibedo laloc me adek i te ker man.”\n17Ci Daniel odok iye ki kabaka ni, “Gwok motti ducu obed piri giri, dok imi bakacic ma imito miya bot ŋat mukene; kadi bed pe agamo gin mo ma imiya pud abikwano coc man boti, kabaka, dok bene abigonyo te lokke iŋeyo. 18Ai kabaka, Lubaŋa ma En Ŋat Mamalo Twal yam omiyo woru obedo kabaka ma loyo lobo, omiye bene dit ki deyo wa ki twero ducu. 19Pi dit ma yam gimiye, oweko lwak me rok ducu ki rok mapatpat ducu ki jo ma loko leb mapatpat komgi omyel dok gubedo ki lworo i nyime. Ka yam cwinye omito ni enek dano mo ci neko mere aneka, ka omito ni ewek dano mo-ni obed kwo, ci weko bedo kwo; ka omito ni emi dit bot ŋat mo ci miyo, ka omito ni edwok rwom pa dano mo-ni piny ci dwoko bene. 20Ento i kare ma doŋ en ocako kette malo kekene ki i cwinye, omiyo cwinye odoko nwaŋ ci ocako loc ki wakke marac, omiyo gikwanye woko ki i wi komkerre, wa ki deyone bene gikwanyo woko ki i kome. 21Giryeme woko ki i kin dano ci giloko tamme odoko macalo tam pa lee me tim, obedo ka camo lum calo twon, toyo ma a ki i po lo obedo ka dyako kome, nio ka oŋeyo ni Lubaŋa Mamalo Twal aye ma loyo ker pa dano, dok en bene aye ma keto ŋat ma cwinye mito me bedo laloc iye. 22Doŋ in Belcajar, in wode kikome, ento pe ibedo mwol i cwinyi, kadi bed onoŋo iŋeyo lok man ducu. 23Ento ikette malo kekeni ci iette giri i kom Rwot me polo; dok jami ma yam gitiyo kwede i ode ducu gikelogi giketogi i nyimi, ci in kacel ki ludito me aworani, monni, ki mon aŋecani ducu wutiyo kwede me mato koŋo vino. Wubedo bene ka pako lwak lubaŋa me jabu, me ryal, me mola, me nyonyo, me yat ki me godi-gu, ma pe gineno piny, pe giwinyo lok, dok ma pe giŋeyo gin mo-ni. Ento in pe ibedo ka woro Lubaŋa ma omiyo kwo ki yweyo boti-ni, kun en bene aye ma gwoki i kit bedoni ducu.\n24“Doŋ gicwalo ciŋ dano ki i nyime, ci ocoyo coc man. 25Coc ma gicoyo-ni onoŋo tye kit man: MENE MENE TEKEL PARCIN. 26Doŋ te lok man tye kit man: MENE, Lubaŋa doŋ otyeko kwano wel nino me kerri woko, dok onyuto bene ni agikkine doŋ cok. 27TEKEL, doŋ gipimi i mijan, ci ginoŋo ni pud iyot; 28PEREC, kerri gipoko iye woko ci gimiyo bot jo Medi ki bot jo Percia.”\n29-Cutcut Belcajar omiyo twero, ci giruko Daniel ki boŋo ma lamar lamar, ka girwako nyor me jabu i ŋute, ci gitito lok i kome oromo piny ducu ni en aye doŋ bibedo laloc me adekke i te ker me Babilon.\n30I dyewor me nino meno kikome gineko kabaka Belcajar woko. 31Ci Dario ma jo Medi oleyo ker, ma doŋ mwaka me ditte romo pyerabicel wiye aryo.


Niyabo 21 ACO85 - Lacen dok aneno polo manyen ki lobo - Bible Search\nNiyabo 20 Niyabo 22\nPolo manyen ki lobo manyen\n1-Lacen dok aneno polo manyen ki lobo manyen, pien polo mukwoŋo ki lobo mukwoŋo onoŋo doŋ gurwenyo woko, kadi wa nam bene onoŋo doŋ pe. 2-Ci aneno gaŋ maleŋ, Jerucalem manyen, kun oa ki i polo bot Lubaŋa bino piny, ma giyubo woko macalo nyako ger ma gideyo pi cware. 3-Ci awinyo dwan mo maloŋo ma oa ki i komker kun wacci, “Nen, kabedo pa Lubaŋa doŋ tye bot dano. En bibedo kacel kwedgi, ci gin gibibedo jone. Lubaŋa kikome aye bibedo kwedgi, kun bene bedo Lubaŋagi. 4-En bijwayo pig waŋgi woko ducu. To bene doŋ bibedo pe, kadi kumo nyo koko, nyo arem, pien gin macon doŋ ducu gurwenyo woko matwal.”\n5Ci ŋat ma obedo i wi komker owacci, “Nen, aketo jami ducu doko nyen.” Ka dok bene owacci, “Co lok man, pien lok magi lok ma genne dok me ada.” 6-Ci owacca ni, “Doŋ otimme! An Alupa ki Omega, an acakki ki agikki. Ŋat ma orwo neko, abimiyo mato pii me waŋ it me kwo laboŋo wel mo. 7-Meno aye mot ma ŋat ma oloyo binoŋo, ki an abibedo Lubaŋane, en bene bibedo latinna. 8Ento jo ma lwor, ma pe gin lugen, lutim tim mogo me kwer, lunek dano, lutim abor, lutim tim jokjok, luwor cal jogi, ki jo ducu ma gin lugoba, gibinoŋo mot ma gipoko botgi i nam ma tye ka lyel mac ki gweŋ calfa; meno aye to me aryo.”\n9Ci malaika acel ki i kin lumalaika abiro ma onoŋo gitye ki atabo abiro ma gemo abiro me agikki tye i igi ca, obino oloko bota kun wacci, “Bin, anyutti Nyako ger, dako pa Latin romo.” 10-Cutcut otiŋa, otera woko wa i wi got mo madit mabor twatwal, kun onoŋo Cwiny Maleŋ doŋ oyuto tamma woko, ka onyutta Jerucalem, gaŋ maleŋ, ma oa ki i polo bot Lubaŋa bino piny, 11ma onoŋo tye ki deyo pa Lubaŋa. Onoŋo ryeny calo kidi me wel madit makato ducu, ma pe nen atata, calo jacipa, dok leŋ calo gweŋ ma mil amila. 12-Celle onoŋo dit ocudo malo likuŋ, doge onoŋo tye apar wiye aryo. Lumalaika apar wiye aryo onoŋo gitye i dogcel ducu, dok bene i dogcel onoŋo gicoyo iye nyiŋ kaka apar wiye aryo pa jo Icrael. 13Dogcel adek onoŋo tye yo tuŋ wokceŋ, yo tuŋ acam dogcel adek, yo tuŋ acuc dogcel adek, ki yo tuŋ potoceŋ bene dogcel adek. 14Cel me gaŋ bene onoŋo tye ki te gutine apar wiye aryo, ci i komgi onoŋo tye iye nyiŋ lukwena apar wiye aryo pa Latin romo.\n15-Ŋat ma oloko kweda-ni onoŋo tye ki odoo lagada jabu me pimo gaŋ ki dogcel ki cel kikome. 16Gaŋ meno onoŋo yam twoke tye aŋwen ma giromrom, borre rom ki lacce, ci opimo cel ki odoone, oromo mairo alip acel ki miya abic; borre ki lacce ki borre ma odok malo ducu gubedo rom. 17En bene dok opimo cel, ci oromo futi miya aryo ki apar wiye abicel ka gipimo ki bad dano, kit macalo lamalaika opimo kwede. 18-Cel onoŋo gigero ki jacipa, ki gaŋ mere gigero ki jabu keken, ma noŋo nen maleŋ calo kiyo. 19Te guti ducu me gaŋ onoŋo gideyo woko ki litino kidi me wel mapatpat. Mukwoŋo obedo kidi ma gilwoŋo ni jacipa, me aryo capir, me adek agat, me aŋwen emeradi, 20me abic onik, me abicel karnelian, me abiro kuricolit, me aboro berul, me aboŋwen topaj, me apar kuricoparac, me apar wiye acel jacint, me apar wiye aryo ameticito. 21Gin me loro dogcel apar wiye aryo-ni onoŋo obedo tiko matar me wel apar wiye aryo, gin me loro dogcel acel acel gitiyo ki kit tiko-nu acel keken; yo ducu ma i gaŋ gipeto ki jabu keken, ma nen leŋ calo kiyo.\n22Pe aneno ot mo me woro Lubaŋa i gaŋ meno, pien ot me woro Lubaŋa ki kunnu en aye Rwot Lubaŋa Won Twer Ducu kikome, ki Latin romo. 23-Ceŋ nyo dwe pe bimitte i gaŋ meno me ryeny iye, pien deyo pa Lubaŋa aye leŋo ma tye kunnu, ki tarane en aye Latin romo. 24-Leŋo ma tye iye bimiyo rok ducu giwoto maber; ki luker ducu ma i wi lobo gibikelo deyogi iye. 25-Pe gibiloro dogcelle i dyeceŋ, ki dyewor bene bibedo pe kunnu. 26Gibitero iye deyo ki lonyo pa rok ducu. 27-Ento gin mo ma kome keni pe bidonyo iye, kadi ki ŋat mo ma timo gin me kwer, nyo gin me goba, ento kono jo ma nyiŋgi doŋ gicoyo woko i buk me kwo-ni keken.


Ejekiel 38 ACO85 - Rwot oloko kweda. Owacci, “Wod pa - Bible Search\nEjekiel 37 Ejekiel 39\nLok ma gitito i kom Gog\n1Rwot oloko kweda. 2-Owacci, “Wod pa dano, cik waŋi inen Gog ma tye i lobo Magog, En aye laker madit me lobo Mecek ki Tubal. Tit lok i kome, 3kun iwacce ni Rwot Lubaŋa owaco kuman ni, ‘Nen, atye ki lok i komi, in Gog, laker madit ma loyo Mecek ki Tubal. 4Abimiyo ilokke ineno ka mukene, ci aŋolo cwaki woko ki goli, apeyi kwede akeli ka maleŋ kacel ki monnyi ducu, aguragura ki jo ma ŋweco kwedgi, ma gin ducu gurukke woko ki jami lweny. Gin lwak ma gitye i dul mony madit, ma gin ducu gumako kwot ocal ki kwot kikome, ki pala lucwan. 5Jo Percia ki Kuc, ki jo Put bene gitye kacel kwedgi, ma gin ducu gumako kwot kun bene guruko tok me lweny. 6Jo Gomer ki dul monygi ducu, ki jo Bet-togarma ma gua ki ka mabor i lobo ma tye yo tuŋ acam gubino ki dul monygi ducu, ki lwak me rok mukene bene ducu gubino gitye kacel kwedgi.’\n7“Tit bote ni en myero doŋ, en kacel ki dul monnye ducu ma gucokke bote gubed ma doŋ guyubbe woko pi winyo cikke. 8I ŋe mwaka mapol kare bibino ma abicwale ni ocit olweny i kom lobo mo ma dano doŋ gubedo iye laboŋo lworo mo me lweny, en lobo ka ma yam gikelo dano iye ma gicokogi ki i kin rok mapol, wek gubed i wi godi me Icrael ma onoŋo yam odoko titn ata-ni. Jone gikelogi woko ki i kin lurok ci kombeddi gin ducu doŋ gibedo maber laboŋo ayela mo. 9Doŋ en ki dul monnye kacel ki lwak me rok mapol ma gitye kacel kwede, gibibino calo yamo lapiru ka lweny, ma giumo lobo woko calo pol ma oumo piny.”\n10Rwot Lubaŋa owaco kuman bot Gog ni, “I nino meno ibicako yubo tam i cwinyi me timo gin marac. 11Ci ibimoko tammi me cito ka lweny i kom lobo ma jone gibedo mot maber laboŋo ayela mo i gaŋi ma pe girumogi ki cel, rii nyonyo bene pe, kadi ki doggan-gu bene pe ma romo gwokogi ka lweny oturre. 12Ibiyako jami pa dano ma gibedo i gaŋi ma yam odoko obur-ri ci itero woko. Yam gicokogi ki i kin lurok mapatpat ci kombeddi doŋ gitye ki lwak dyaŋi, ki jami mapol, ci gibedo i dye lobo kikome. 13Jo Ceba, jo Dedan ki lucat-wil ma i gaŋi ma tye i Tarcic gibipenyi ni, ‘In ibino kara ka yako jami? Doŋ ityeko guro dul monnyi woko me tiŋo jami ma giyako, ibino pi coko ryal ki jabu, me coko dyaŋi ki lwak jami mapol, nyo me tiŋo jami madit ma giyako?’ ”\n14Pi meno, Rwot Lubaŋa oora ni atit ki Gog ni etye ka waco lok kuman ni, “I nino meno ka jona jo Icrael gibedo maber laboŋo ayela mo, ci cwinyi bitugge kekeni 15kun ia ki i kabedoni ma tye ka mabor i lobo ma tye yo tuŋ acam. Ibibino kun itelo wi dul mony madit dok matek ma askari ma gitye iye gua ki i rok ducu, gin ducu jo ma ŋweco ki aguragura. 16In Gog ibibino ilwenyo i kom jona jo Icrael calo pol ma umo lobo. Lacen ka kare oromo, abicwali icito ka lweny i kom lobona, wek omi lurok guneya, dok pi nyuto ni an aleŋ pi gin ma atiyo ki ciŋi in Gog, kun gin bene gineno. 17In aye ŋat ma yam abedo ka loko pire i kare mukato con ca, i kare ma amiyo lokka bot luticca lunebi me Icrael, ma gutito lok ni i kare ma pud tye anyim abikeli me lweny i komgi.” Man Rwot Lubaŋa ma owaco.\nCan ma Lubaŋa biketo i kom Gog\n18Rwot Lubaŋa owacci, “I nino ma Gog bibino ka lweny iye i kom Icrael, abidoko ger ma noŋo akemo omaka ma pe wacce. 19Atuco lok ka maleŋ ki nyeko me akemona ma lyel alyela ni, I nino meno oyeŋyeŋ biyeŋo lobo matek. 20Man bimiyo rec me nam ducu, winyo, lee tim, ki gin ducu ma lak alaka i ŋom-gu, ki jo ducu ma gibedo i lobo komgi myel pi lworo an. Godi ducu gibicorre gipoto woko piny, ki loŋo-gu bene bipoto woko, dok cel ducu gibicorre gipoto woko i nom. 21Abimiyo Gog bedo ki lworo madwoŋ atika, kun noŋo akelo kit can ducu mapatpat aketo i kome. An Rwot Lubaŋa doŋ aloko. Jone ducu gibinekke woko kekengi ki pala lucwan kun dano acel acel neko lawote. 22Abiketo can i kome kun akelo two gemo i kome ki neko dano. Abicoro kot ma cwer ki yamo matek, pee ma corre, gweŋ calfa ma mac oliyo woko, ma cwer i kome kacel ki i kom lwak me rok mapatpat ma onoŋo gitye kacel kwede. 23Kit meno abinyuto bot lwak me rok ducu ni an adit dok aleŋ, kun anyutte i nyimgi ni wek guŋe ya. Man bimiyo giŋeyo ni an aye a Rwot.”


Lutino Kwan me Baibul—Gua Woko ki i Col Piny—1 Petero 2:9 | Pwony me Anyama\nKWAN I LEB Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Czech Sign Language Dangme Danish Digor Dutch Ecuadorian Sign Language Efik English (Leb Muno) Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Grik Guarani Gujarati Gun Hausa Hiligaynon Hindi Hiri Motu Hungarian Hungarian Sign Language Ibanag Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“[Jehovah] olwongowu nia ki i piny macol wek wudony i lengone me aura.”—1 PET. 2:9.\nWER: 95, 74\nI yo ango ma jo pa Lubanga gucako bedo opii pa Babilon nicakke i cencwari me aryo K.M.?\nGin ango ma okonyo me dwoko piny dic pa dini goba i kom jo pa Lubanga i cencwari me 15?\nJo ma kiwirogi gutute matek nining i kine ka 1870 wek guniang Lok pa Lubanga maber?\n1. Tit kong gin mutimme i kare ma kijwero Jerucalem.\nI 607 K.M.P., lumony pa Lubabilon i te tela pa Kabaka Nebukadnejar me II gumonyo boma me Jerucalem. Ma lubbe ki nek alany ma otimme i ngeye, Baibul waco ni: “[Nebukadnejar] oneko awobe ki pala lucwan ki i kabedo maleng ma i ot pa Lubanga, pe obedo ki kica i kom awobi nyo nyako, jo muteggi nyo muti. . . . Giwango ot pa Lubanga woko, ka dok gimuko cel murumo Jerucalem, ci giwango odi ma gibedo iye woko ducu ki mac, kun gibalo bene wa jami ma pigi tego.”—2 Tekwaro 36:17, 19.\n2. Peko ango ma onongo bitimme i Jerucalem ma Jehovah ociko Lujudaya pire, dok ngo ma onongo bitimme i kom Lujudaya?\n2 Jwero Jerucalem onongo myero pe otur jo ma iye atura. Pi mwaki mapol, lunebi pa Lubanga gubedo ka ciko Lujudaya ni ka pe gulubo Cik pa Lubanga, ci Jehovah bimiyogi i cing Lubabilon. Lujudaya mapol onongo gibito ki pala lucwan, jo ma gubwot onongo giromo bedo i Babilon macalo opii pi kare me kwogi ducu. (Jer. 15:2) Jo ma gitye i opii i Babilon onongo kwogi bibedo nining? Tika tye gin mo ma otimme i kare pa Lukricitayo marom ki gin ma otimme i kare ma Lujudaya gitye i opii i Babilon? Ka tye kumeno, ci otimme awene?\nKWO MACALO OPII\n3. Kwo pa Luicrael i Babilon macalo opii onongo dok pat ki kwogi i Ejipt macalo opii nining?\n3 Gin ma lunebi gutito-ni otimme ada. Jehovah otiyo ki Jeremia me miyo tam bot jo ma gibibedo i opii ni guye alokaloka meno ma bitimme i kwogi-ni dok guti ki kare meno i yo maber. En owaco ni: “Wuger odi ci wubed dong iye. Wupur poto ci wucam gin ma ocek iye. Wuti tic maber pi berbedo me gang ka ma amiyo giterowu iye me bedo opii. Wulega pi nying gang meno, pien ka gang meno kwone tye maber miyo wun bene wubibedo maber.” (Jer. 29:5, 7) Jo ma guye tam pa Lubanga onongo gibikwo calo gipe i opii. Lubabilon guweko Lujudaya olo gubedo agonya me timo gin ma gimito. Opii magi onongo gitye agonya me wot i dye boma meno. Babilon onongo obedo boma madit me cato wil i wi lobo lung i kare macon, dok jami ma kigolo ki i ngom nyuto ni Lujudaya mapol gupwonyo kit me cato wil ki i boma meno, jo mukene bene gudoko ludiro me tic cing. Lujudaya mogo bene onongo gikwo kwo ma lamal dok bene gudoko lulonyo. Bedo i Babilon macalo opii onongo dok ber adada ka kiporo ki kwo pa Luicrael macalo opii i lobo Ejipt cencwari mapol mukato angec.—Kwan Nia 2:23-25.\n4. Mapat ki jo Icrael ma gujemo-ni, angagi ma onongo bene gitye opii i Babilon, dok ariya ango ma onongo gitye ka wok ki iye ma lubbe ki woro Jehovah i yo ma en cwako?\n4 Kadi bed ni Lujudaya onongo gitye ka nongo jami me kom ma mitte ducu, mitigi i yo me cwiny kono? Ot pa Jehovah kacel ki keno tyer onongo kibalo woko, dok lulamdog bene onongo dong pe gitye ka timo ticgi i kit ma onongo mitte kwede. I kin opii magi, tye lutic ma lugen pa Lubanga ma onongo pe gutimo gin mo marac me nongo pwod meno, ento gubedo ka deno can kacel ki jo mukene me rokgi. Kadi bed kumeno, gutimo gin ducu ma gitwero me gwoko cik pa Lubanga. Me labolle, Daniel kacel ki luwote adek—Cadrak, Mecak, ki Abednego—gukwero cam ma onongo Jehovah ojuko Lujudaya ni pe gucam. Dok bene wangeyo ni Daniel omedde ki lega bot Lubanga kare ducu kit ma onongo timo con. (Dan. 1:8; 6:10) Kadi bed kumeno, onongo pe twere pi Lujudaya ma lworo Lubanga me timo jami ducu ma lubbe ki Cik pa Jehovah, ka gitye i te loc pa ngat ma woro lubanga me goba.\n5. Gen ango ma Jehovah omiyo bot Jone, ento pingo meno onongo tye me ur?\n5 Tika onongo Luicrael dok gibibedo agonya me woro Jehovah i yo ma en cwako? I kare meno, onongo nen calo pe twere. Jo Babilon onongo pe gigonyo opiigi. Ento Jehovah onongo ocikke ni kibigonyo jone, dok meno aye gin mutimme. Lok pa Lubanga pe poto nono.—Ic. 55:11.\nTIKA TYE GIN MO MA RWATTE KWEDE I KAREWA-NI?\n6, 7. Pingo pore ki wan me loko niangowa ma lubbe ki kare ma lutic pa Lubanga me kare-ni gubedo macalo opii pa jo Babilon?\n6 Tika Lukricitayo bene guwok ki i kwo mo ma rom ki ma Lujudaya guwok ki iye-ni? Pi mwaki mapol, Wi Lubele obedo ka wacone ni jo pa Lubanga me kare-ni gubedo macalo opii i lobo Babilon nicakke i 1918 dok ni kigonyogi i 1919. Ento, pi tyen lok ma wabinyuto i pwony man ki ma lubo, onongo mitte ni kong dok kingi pwony man i yo matut.\n7 Nen kong: Babilon Madit aye dini goba ma i wi lobo ducu. Pi meno, ka ni jo pa Lubanga gubedo opii i Babilon i 1918, ci nongo myero gubed i te dic pa dini goba macalo opii i yo mo olo i kare meno. Ento lok ada tye ni, i kare ma Lweny me I me Wi Lobo cok cakke, jo ma kiwirogi onongo dong gitye ka a woko ki i te dic pa Babilon Madit. Kadi bed ni tye ada ni kibedo ka uno Lukricitayo ma kiwirogi i kare me Lweny me acel me Wi Lobo, ento aunauna man onongo tye ka a ki bot luloc me lobo, ento pe Babilon Madit. Pi meno, pe twero bedo ni jo pa Jehovah gucako bedo opii pa Babilon Madit i 1918.\nLUKRICITAYA GUCAKO BEDO OPII AWENE?\n8. Tit kong kit ma dini pa Lukricitayo ocako nywene kwede. (Nen cal ma i pot karatac 22.)\n8 I Pentekote 33 K.M., kiwiro Lujudaya alip mapol kacel ki jo ma gulokke gudonyo i dini pa Lujudaya. Lukricitayo manyen magi gudoko “rok ma giyero, ajwagi pa kabaka, rok maleng, jo pa Lubanga kikome.” (Kwan 1 Petero 2:9, 10.) Lukwena guketo tek me gwoko kacokke pa jo pa Lubanga i kare ma pud onongo gitye kwo. Ento, tutwalle i nge to pa lukwena, jo mogo gucako loko “lok ma ngako dano” wek ‘gibwol lupwonnye me lubo korgi.” (Tic 20:30; 2 Tec. 2:6-8) Pol pa jo magi onongo gitye ki tic i kacokke, macalo luneno, ki dok lacen macalo “bicop.” Tim me miyo rwom me tela onongo dong tye ka cakke, kadi bed Yecu owaco bot lulub kore ni: “Wun ducu dong odoko utmego.” (Mat. 23:8) Ludongo mogo onongo gimaro pwony pa Aristotle gin ki Plato adada, dok gucako pwonyo ki dano ma ka pwonyo Lok pa Lubanga.\n9. Tit kong kit ma Luroma gucako cwako kwede dini pa Lukricitayo mungak ki dok adwogi ma obino i ngeye.\n9 I 313 K.M., laloc mo pa Luroma ma nyinge Constantine oketo cik ma cwako pwony me dini pa Lukricitayo mungak. Cakke i kare meno, Lutela me kanica pa Lukricitayo mungak kacel ki luloc me lobo gucako tic kacel. Me labolle, Constantine obedo ki cokke mo ki lutela dini, dok lacen cokke meno kicako lwongone ni Lukiko me Nicaea [Council of Nicaea]. I nge cokke meno, Constantine oryemo Padi mo ma nyinge Arius woko ki i lobone pien ni okwero yer ni Yecu obedo Lubanga. Lacen, i te loc pa Theodosius I (379-395 K.M.), Dini pa Lukatoli, kit ma onongo dong kilwongo kwede dini pa Lukricitayo ma onywene ki pwony goba-ni, odoko dini ma Luloc me Roma onongo gicwako. Jo ma gitye ki ngec me tekwaro, gucoyo ni i cencwari me angwen, Roma onongo dong odoko “lobo pa Lukricitayo mungak.” Lok ada tye ni i kare meno, dini pa Lukricitayo ma opong ki pwony pa jo mungak-ki oribbe ki dini goba mukene me lobo Roma ci gudoko jo me Babilon Madit. Kadi bed kumeno, Lukricitayo mogo ma kiwirogi ma onongo gibedo calo kal i kin doo gutemme ki kerogi ducu me woro Lubanga, ento onongo pe kitye ka winyo dwangi. (Kwan Matayo 13:24, 25, 37-39.) Ki lok ada, onongo gitye macalo opii i cing Lubabilon!\n10. Tyen lok ango ma omiyo jo ma cwinygi atir gukwero pwony me kanicagi i nge to pa Yecu?\n10 Medo i kom meno, cencwari manok i nge to pa Yecu, jo mapol onongo gitwero kwano Baibul i leb Grik nyo Latin. Man oweko jo magi onongo gitwero poro pwony me Baibul ki gin ma kipwonyo i ot lega. Pi gin ma gukwano ki i Baibul, jo mukene i kingi gukwero pwony me kanicagi woko, ento tito tamgi ka maleng onongo keto kwogi ka mading—dok bene onongo twero kelo wa to.\n11. Baibul ocako bedo i te twero pa lutela dini nining?\n11 I nge kare mogo, jo manok keken aye onongo gingeyo leb Latin ki Grik, dok Lutela dini onongo pe gimito ni kigony Lok pa Lubanga i leb ma dano giniang. Macalo adwogine, lutela dini ki jo mogo ma gukwano matut keken aye onongo gitwero kwano Baibul, kadi bed ni pe lutela dini ducu onongo gitwero kwan ki coc maber. Ngat ma pe ye pwony ma kanica pwonyo onongo kimine pwod malit. Lukricitayo ma lugen ma kiwirogi gubedo ka cokke kacel i dul matinotino wek jo mukene pe guniang—jo mogo onongo pe gitwero bedo tye i cokke. Kit ma otimme kwede i kare ma Lujudaya gitye i opii i Babilon, “ajwagi [lulamdog] pa kabaka” onongo pe gitwero timo ticgi kit ma onongo myero gutim kwede. Jo pa Lubanga onongo dong gitye macalo opii pa Babilon Madit.\nDERO OCAKO MENY\n12, 13. Jami aryo mene ma okonyo jo pa Lubanga me a motmot ki i te dic pa Babilon Madit? Tit kong.\n12 Tika onongo bitwere bot Lukricitayo me ada me bedo agonya me woro Lubanga atyer ka maleng? Onongo bitimme! Pi jami aryo ma pigi tego ma wabinyamogi-ni, dero me lok me cwiny ocako meny manok i col piny. Me acel obedo yubo macin me rudo buk i kine ka cencwari me 15. Ma onongo pud peya kicako rudo buk ki macin i lobo Ulaya, kibedo ka kobo Baibul ki cing ki diro adada. Nongo kopi me Baibul onongo pe yot dok wele tek adada. Kiwaco ni onongo twero tero lakob coc ma tye ki diro dwe apar me kobo ki cinge kopi acel me Baibul! Medo i kom meno, gin ma kibedo ka kobo iye Baibul (lar lee) onongo welle tek adada. Ento ka kirudo coc ki macin i kom karatac—ma onongo ber loyo-ni—larud buk ma ladiro onongo romo rudo wel pot karatac 1,300 kulu i nino acel keken!\nMacin me rudo coc ki tekcwiny pa jo ma gugonyo Baibul okonyo me jwiko dic pa Babilon i kom jo pa Lubanga (Nen paragraf 12, 13)\n13 Me aryo aye tam ma jo mogo ma cwinygi tek gumoko me gonyo Lok pa Lubanga i leb ma lutedero giniang iye. Lugony leb mapol gutimo tic man kadi bed ni onongo keto kwogi ka mading. Kitung bot lutela dini, man onongo gin marac adada ka ngat ma lworo Lubanga tye ki Baibul,—lutela dini gubedo ki lworo adada! Ka Baibul medde ki nya i kin piny, dano gubedo ka kwanone. Dok man oweko gubedo ka penyo lapeny calo: Kicoyo ka kwene ki i Baibul lok madok i kom kapiny? Kicoyo ka kwene ni myero kicul latela dini ka dong wek oleg pi jowa muto? Nyo lok i kom bedo ki papa nyo padi kono? Ki bot lutela me kanica, man okeligi kiniga matek adada. Dok onongo gineno ni obedo dit wic me penyo lutela dini! Pi meno, gucako lweny matek. Onongo kingolo kop me to i wi jo ma gukwero pwony me kanica, pwony magi onongo pole jenge i kom ryeko pa lukamfiri calo pa Aristotle gin ki Plato—jo ma gukwo i kare ma onongo pud peya kicwalo Yecu Kricito. Lutela dini onongo gingolo to i wi dano ci luloc lobo gineko ngat meno. Mitigi onongo tye me turo cwiny dano wek pe kikwan Baibul ki dok pe kibed ka penyo lutela dini. Mitigi-ni olo to otiyo pi kare mo. Ento, jo mogo ma cwinygi tek pe guye bwura pa Babilon Madit. Gin onongo dong gubilo mit pa Lok pa Lubanga—dok onongo gimito nongo ngec mukene mapol! Man onongo tye ka yabo yo pi larregi i anyim ki i cing dini goba.\n14. (a) Gin ango ma okonyo jo ma gimito niang Baibul me dongo ngecgi i kom Lok ada me Baibul i kine ka 1870? (b) Tit kong kit ma Omego Russell otute kwede me nongo ada.\n14 Jo mapol ma gitye ki miti pi Lok ada me Baibul gudak i lobe ma lutela dini onongo dok pe gidiyo iye dano tutwal. Jo magi onongo gimito bedo agonya me kwano ki tito Lok me Baibul ki jo mukene. Lobo acel ki i kin lobe ma jo magi gungweco iye-ni obedo Amerika, ka ma Charles Taze Russell kacel ki luwote mogo gucako kwano Baibul kore ki kore i kine ka 1870. I acakkine, miti pa Omego Russell onongo tye me nongo dini mene ki i kin ma gitye-ni ma pwonyo lok ada. Ki diro, en obedo ka poro pwony me dini mapatpat pa jo ma onongo giwaco ni gibedo Lukricitayo, kadiwa ma pa jo ma pe gubedo Lukricitayo ki ngo ma Baibul waco. I ngeye, en oniang ni pe tye mo acel i kingi ma jami ma gipwonyo ducu a ki i Lok pa Lubanga. I kare mo, Russell orwatte ki lutela dini mogo kun bedo ki gen ni jo magi gibijolo ada ma en kacel ki luwote ginongo ki i Baibul ci gibipwonyo ki jo me kanicagi. Lutela dini magi onongo dok gipe ki miti me timo meno. Lutino Kwan me Baibul onongo myero dong guniang ka maleng ni pe gitwero ribbe ki jo ma gumoko calo okwodo i kom dini goba.—Kwan 2 Jo Korint 6:14.\n15. (a) Awene ma Lukricitayo me ada gucako bedo opii pa Babilon Madit? (b) Lapeny mene ma wabigamogi i pwony ma lubo man?\n15 Dong waneno ni Lukricitayo me ada gucako bedo opii pa jo Babilon i nge kare manok ma lukwena me agikki guto. Kadi bed kumeno, lapeny mapol twero bino ni: Gin ango mukene ma nyuto ni jo ma kiwirogi gucako a woko ki i opii pa Babilon Madit i kine ka mwaki mogo ma peya 1914 oromo? Tika tye ada ni cwiny Jehovah onongo pe yom i kom luticce pien ni ticgi me tito kwena onongo okwe manok i kare me Lweny me I me Wi Lobo? Ki dok ni tika omegiwa mogo gurwako wigi i lok me wibye i kare meno, ma oweko cwiny Jehovah pe obedo yom i komgi? Ki dong me agikkine, ka tye ni Lukricitayo me ada gucako bedo opii pa dini goba i cencwari me aryo K.M. ci kigonyogi dong awene? Lapeny magi gibeco adada. Dok wabigamogi i pwony ma lubo man.


Tic Pa Lukwena 27 ACO85 - Ka doŋ gimoko ni doŋ wakwaŋ - Bible Search\nTic Pa Lukwena 26 Tic Pa Lukwena 28\nTic Pa Lukwena 27\nPaulo ocako wot i Roma kun kwaŋo nam\n1Ka doŋ gimoko ni doŋ wakwaŋ wacit i Itali, gimiyo Paulo ki lumabuc mukene i ciŋ ladit mo ma nyiŋe Julio ma lalo dano miya i kin dul mony ma gilwoŋo ni pa Augucito. 2Wadonyo i mel mo ma oa ki i Adramitio ma doŋ cok kwaŋ dok tuŋ waŋwat mogo ma i dog nam me lobo Acia. Wanywako yo ki Aristako, Lamakedonia ma gaŋgi Tecalonika. 3Orwone wao i Cidon, ci Julio otimo Paulo maber mada, oyene me wot ka limo lureme wek gugwoke. 4Waa ki kunnu, wakwaŋ warabo ŋet Caiprac, pien yamo okemowa, 5ka doŋ waŋolo nam atir i ŋet lobo Cilicia ki Pampulia, wao i Mira ma i lobo Licia. 6Ki kunnu ladit mony onoŋo mel mua ki i Alegijanderia ma cito Itali, ci omiyo wadonyo iye. 7Wakwaŋ pi nino mapol, ci wao i Kunida ki tek. Yamo ogeŋowa wot anyim atir, mumiyo warabo ŋet Kurete cok ki Calamone. 8Warabo ŋet Kurete ki tek ka wao i kabedo ma gilwoŋo ni Waŋ Wat Mabeco, ma cok ki gaŋ ma nyiŋe Lacea.\n9Kare malac onoŋo doŋ oballe, omiyo wot i nam doŋ odoko rac pien nino madit me ri kec bene doŋ okato woko, ci Paulo omiyo botgi ryeko, 10owacci, “Ludito, aneno ni wotwa-ni bibedo rac ci kelo lannye me jami mapol, pe me yec ma gitiŋo i mel keken, ento wa mel kikome kadi wa kwowa bene.” 11Ento ladit mony oketo cwinye i lok pa ladit ma loyo mel ki lok pa won mel, makato lok ma Paulo owaco. 12Waŋwat meno pe romo maber me tiro iye i kare me koyo, pi meno pol pa dano gutamo ni ber gua ki kunnu wek ka twerre guo Poinike, ma en aye waŋwat me Kurete ma neno tuŋ wokceŋ tuŋ acam ki tuŋ wokceŋ tuŋ acuc, wek guri kunnu pi kare me koyo.\nYamo otago nam marac twatwal\n13Ka yamo ma a tuŋ acuc ocako kodo mot mupye, gutamo ni doŋ orwatte ki tamgi. Guywayo lajuk mel woko ki i pii, gucako kwaŋ gurabo Kurete ma cok ki tura. 14Ento ka kare okato manok keken, yamo lapiru mager twatwal ocoro, ma gilwoŋo ni Yurakwilo, okodo nia ki i wi tura. 15Omako mel, opaŋo wiye ma pe doŋ twero kemo yamo, ci waweko mel doŋ woto ka ma yamo oterowa. 16Ka warabo ŋet latin cula mo ma nyiŋe Kauda watemo ki tek me laro yeya. 17Ka lukwaŋ doŋ guywayo yeya gutiŋo ki i pii, gukelo i mel, ci guywayo tol mogo gutweyo te mel piny ki i te pii. Lacen guywayo boŋo ma malo piny, wek yamo pe omi mel owot oyot twatwal, pien gilworo ni gwok nyo gibidonyo i kweyo me Cirtic i dog nam me Libya, ci guweko yamo otero mel kumeno. 18Ka doŋ biamwonyi twago pii matek, ci orwone lutic mel gucako kwanyo jami ma i mel gubolo woko i pii. 19I nino me adekke gucako bolo jami tic me mel woko i pii ki ciŋgi. 20Wari pi nino mapol ma pe waneno ceŋ nyo lakalatwe, yamo bene obedo ka kodo mager twatwal, ci lacen pe doŋ wabedo ki gen mo ni wabilarre.\n21Ka doŋ guri pi kare malac ma pe gicamo cam mo, Paulo obino ocuŋ i dyegi ci owacci, “Luditona, kono yam wuwinyo doga ma pe wua ki I Kurete, kono pe wapoto i can man ki lannye pa jami. 22Ento koni acikowu ni wudi cwinywu pien kwo pa ŋat mo i kinwu pe birwenyo, ento mel aye. 23Pien tin i dyewor man lamalaika pa Lubaŋa ma an a danone, ma an aworo-ni, obino ocuŋ ka ŋeta, 24ci owacca ni, ‘Paulo, pe ibed ki lworo. In myero icuŋ i nyim Cecar; nen Lubaŋa doŋ omiyo boti dano ma iwoto kwedgi ducu.’ 25Pi meno wudi cwinywu, pien an ageno Lubaŋa, aŋeyo ni bitimme kit ma giwaco bota-ni. 26Ento myero mel oyokke i cula mo aye.”\n27Ka nino oromo apar wiye aŋwen, ma yamo terowa i dye nam me Adria, i cwiny dyewor, lukwaŋ gutamo ni tye lobo mo ma cok kwedwa. 28Ka giporo oromo futi miya acel ki pyeraryo. Ka doŋ gidirre manok, dok giporo oromo futi pyeraboŋwen. 29Gulworo ni gwok nyo mel bicorre i kom got, ci gubolo lajuk mel aŋwen i pii ki tuŋ tere, ci gulego ni piny myero koŋ oru. 30Lukwaŋ guyenyo yo me lwi woko ki i mel, ento ka doŋ gucwalo yeya i nam kun gitimo macalo gimito bolo lajuk yo tuŋ nyime, 31Paulo owaco bot ladit mony ki bot lumony ni, “Ka pe jo man gubedo i mel; pe wubilarre.” 32Ka lumony guŋolo tol yeya, guweko yeya okwaŋ ocito.\n33Ka piny doŋ mito ru, Paulo odiyogi wek gin ducu gucam cam mo, ci owaco ni, “Tin doŋ nino me apar wiye aŋwenne ma wubedo ka ri kec ma cwinywu oŋabbe aŋaba, pe wucamo gin mo. 34Pi meno abako doga botwu ni wucam cam mo wek wunoŋ tek; pien kadi wa yer i kinwu.” 35Ka doŋ owaco lok man, okwanyo mugati, omiyo pwoc bot Lubaŋa i nyimgi ducu ci ocako camone. 36Ka gin ducu cwinygi odoko tek ci gucamo cam pigi kengi. 37Onoŋo wan ducu ma wabedo i mel waromo dano miya aryo ki pyerabiro wiye abicel. 38Ka doŋ gucamo guyeŋ, ci doŋ guyako jami woko ki i mel kun gibolo ŋano woko i nam.\nMel otur woko\n39Ka piny doŋ oru, lukwaŋ pe guŋeyo lobo ma guo iye, ento guneno gul nam ma kweyo tye iye ci gutamo ni ka twerre myero gikel mel i dog tura kunnu. 40Guŋolo tol ma mako lajuk ducu, guweko odoŋ i nam; i kare meno bene gugonyo tol ma onoŋo gutweyo ki pol ma giwiro ki mel, ka doŋ guŋabo boŋo matidi ki tuŋ nyime wek yamo omaki, ci guweko mel omol owoto kun kemo tura. 41Ento ka guo ka ma tol pii mager aryo oromo iye, ci nyim mel otomme ki lobo ma i te pii, ogeto woko likiŋ, te mel bene pii otugge oturo woko. 42Askari guyubo ni ginek lumabuc woko ducu, wek acel mo pe okwaŋ oriŋ woko matwal, 43ento ladit mony omito laro Paulo, ci ojukogi pe oye ni gulub tamgi-nu. Ociko ni jo ma giŋeyo kwaŋ gukworre i pii wi ati gucak kwaŋ wek gukat i wi tura, 44ka lacen jo ma gudoŋ gulub korgi i wi bao mogo nyo i wi dul mel. Kit meno gin ducu gukonnye kekengi gukato i wi tura.


Gin Mutimme i Kwo: Core Gulokke Gudoko Lumege me Ada i Yo me Cwiny | Felisa ki Araceli Fernández\nKWAN I LEB Acholi Albanian Amharic Arabic Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Chuvash Croatian Czech Danish Dutch English (Leb Muno) Estonian Fijian Finnish French Georgian German Grik Guarani Gujarati Gun Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Japanese Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mongolian Moore Ndau Ndebele (Zimbabwe) Nepali Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Urhobo Uzbek Vietnamese Waray-Waray Wolaita Yoruba Zande Zapotec (Isthmus)\nCore Gulokke Gudoko Lumege me Ada i Yo me Cwiny\nLok pa Felisa ki Araceli Fernández\n“PE ILOK kweda,” lamera matidi ma nyinge Araceli, odange i wiya. “Pe amito winyo lok mo keken madok i kom diniwu-ni. Twero kela two. Adegi adada!” Kadi bed ni meno mwakana dong tye 91, wiya pud po i kom lok man ma ocwero cwinya tutwal-li. Ento Latitlok 7:8 waco ni, “agikki me jami ber kato acakkine,” meno aye gin ma otimme i koma.—Felisa.\nFelisa: Adongo i gang ka ma jone ludini adada. Ki lok ada, wadina 13 kulu gubedo padi me dini pa Katoli. Papa John Paul II bene bene aye owiro latin pa nero mamana, padi mo ma obedo lapwony i cukul pa Katoli i kare ma pud kwo, me bedo i kin jo maleng ma gikwo i polo. Gangwa onongo obedo gang me can. Babana obedo ngat ma liyo nyonyo, dok mamana obedo lapur. An aye ma abedo latin kayo i kin lutino aboro.\nLweny mo ocakke i lobo Spain i kare ma atye ki mwaka 12. I nge lweny meno, kitweyo babana i buc. Kit ma en onongo cwako lok ni dano ducu myero gubed ki twero ma rom-mi, man ocwero cwiny ludito ma giloyo loc aconya i gamente. Mamana onongo tute me nongo cam piwa, pi meno lareme mo omine tam ni ocwal lumegina adek matino—Araceli, Lauri, ki Ramoni—i convent ma tye i Bilbao i lobo Spain. En owaco ni olo ki kunu pe gibibuto kec.\nAraceli: I kare meno onongo watye ki mwaka 14, 12, ki dong 10 keken, a ki gang obedo tek adada. Ki i Bilbao wabedo ka gwoko lengo me ot. I nge mwaka aryo, corre gukobowa i convent mukene madit ma tye i Zaragoza ka ma kigwoko iye jo mutii. Ticwa onongo me dunyo jokon wek obed maleng, man onongo tic matek adada pi jo matino.\nFelisa: I kare ma lamera ocito i Zaragoza, mamana gin ki padi ma onongo bene tye nera dok guwacci an omyero acit ka tic i convent ka ma lumegina onongo gitye iye-ni. Gutamo ni timo meno bitera ka mabor ki bot awobi mo me kin gang ma onongo tye ki miti i koma. Kit ma an onongo ngat ma ladini tutwal-li, ajolo tam me bedo i convent pi kare mo ki yomcwiny madit. Nino ki nino onongo acito ka gamo Micaa, dok bene onongo amito bedo lamiconari calo omarona madit ma onongo tye ka tic i Afrika.\nConvent me Zaragoza, i lobo Spain (tung cam) Baibul ma kigonyo i leb Nácar-Colunga (tung acuc)\nPe tye gin mo keken ma corre gutimme me tugo mitina me tic pi Lubanga i lobbe mukene, dok kwo me convent onongo weko awinyo calo atye i mabuc. I nge mwaka acel, amoko tamma me dok gang wek acit agwok nera ma obedo padi-ni. Medo i kom gwoko jami me gang, abedo ka lego Rojari kacel kwede nino ducu. Onongo amaro gwoko ature ki ruko bongo i kom cal pa labikila Maria ki pa “lucaden remo” mogo.\nAraceli: Lacen, kit me kwowa i convent olokke woko. I nge kwongena mukwongo, corre ma kunu gumoko tamgi me poko kinwa wan lumego-ni woko. Ramoni odong i Zaragoza, Lauri kitero i Valencia, ki dong an kitera i Madrid, ka ma dok akwonge tyen me aryone. I convent me Madrid onongo gigwoko iye lutino kwan, jo mutii, ki dong welle mukene, pi meno onongo tye tic mapol adada ma myero watim. An onongo atiyo ka ma kigwoko iye lutwo.\nKi lok ada, onongo atamo ni kwo pa corre obedo kwo mamwonya adada. Abedo ki miti matek me kwano ki dok niang matut lok ma i Baibul. Ento pe tye ngati mo ma onongo loko i kom Lubanga nyo Yecu, dok bene pe watiyo ki Baibul kadi kicel mo. Apwonyo mere leb latin, ki lok i kom kwo pa “lucaden remo,” ki dong abedo ka woro Maria. Mapat ki meno, jami ducu ma onongo watimo onongo obedo tic ma mito tek kom keken.\nAcako bedo ki par, ci aloko ki ngat ma onongo tye macalo lawi corre. Awacce ni konye pe me tic matek me pongo jeba nyo kicaa pa jo mukene ma kun jo me gangwa bene gimito kony. En opungo wiya i ot mo ma tye calo mabuc, ki gen ni biloko tamma nyo miyo abedo ki lworo me a woko ki i convent.\nTyen adek kulu, gugonya me nenone kace pud amito a woko ki i convent. Pien onongo dong amoko tamma woko, guwacca ni aket i coc ni: “Amito a woko pien amito tic pi Catan ma ka Lubanga.” Abedo ki ur madit pi gin ma onongo gimito ni atim, dok kadi bed ni onongo amito a woko ki i convent cutcut, onongo pe atwero coyo lok meno matwal. I agikkine apenyo pi padi mo wek atuc bala bote, dok atitte jami ducu ma otimme. En oketo yub wek kidwoka cen i convent me Zaragoza. I nge bedo kunu pi dwe mogo manok, dong kiye ki an me weko convent. Cutcut i ngeye, Lauri ki Ramoni bene gua woko ki i convent.\nBUK MA “KIGENGO” OPOKO KINWA\nFelisa: Lacen anyomme ci wakobo i Cantabria. Pud onongo acito i lego Micca kare ki kare, dok i Ceng Cabit mo acel awinyo ka kiwaco lok angeya mo ki i wi abam ma oweko abedo ki ur madit adada. Padi mo odange ki gero ni, “Kong wunenu buk man!” ci ocimo buk me “Lok Ada ma Tero Dano i Kwo ma Pe Tum” [“Truth That Leads to Eternal Life”]. En omedde ni: “Ka ngati mo omini, mi bota nyo bol woko!”\nOnongo apeke ki buk meno, ento atye ki miti iye adada. I nge nino mogo, Lucaden aryo gudwongo doggolana ci gumina buk man ma onongo “kigengo-ni.” I dyewor meno cutcut, akwano bukke, dok i kare ma dako ma omina-ni odwogo, aye me cako kwano Baibul kwede.\nBuk ma “kigengo”\nLok ada otugi gudo cwinya cutcut. Mit kom ma onongo atye kwede pi dinina olokke odoko cwiny me maro Jehovah kacel ki arima i ticwa me pwony. Anongo batija i 1973. Kadi bed ni meno onongo pe atye ki kare muromo me nywako lok ada ki jo me gangwa, atimo gin ma onongo atwero. Kit ma atito kwede i acakki lokka, gukwero niyena-ni lajwac, tutwalle lamera Araceli.\nAraceli: Jami maraco ma otimme i koma ki i convent oweko onongo cwinya kec adada. Ento, pud amedde ki wot i lega Cabit ki Cabit, dok bene nino ki nino onongo alego Rojari. Onongo pud atye ki miti madit me niang Baibul, dok bene alego Lubanga ni okonya. Ento i kare ma lamera Felisa otitta pi dinine manyen-ni ki niye matek adada, ki tung bota onongo nen calo ki tye ka bwolle abwola. Akwero i wange lajwac.\nLacen i nge mwaki mogo, adok cen i Madrid ka tic ci bene anyomme woko. I kare mo, acako bedo ki akalakala. Aniang ni jo mapol ma giwoto i lega kare ki kare pe giketo gin ma gipwonyo ki i jiri i tic. Agiko wot i kanica. Aweko bedo ki niye i kom “caden remo,” tuco bal nyo lok i kom mac me kapiny-nyi. Dok awango cal apaya ducu ma onongo atye kwede. Pe onongo angeyo kace atye ka timo gin matir. Cwinya otur adada, ento pud amedde ki lega bot Lubanga kun awacce ni: “Amito ngeyo in maber. Konya ba!” Wiya opo ni Lucaden pa Jehovah gubino i doggolana tyen mapol adada, ento pe ayabo doggola. Onongo pe ageno dini mo keken.\nI acakki me 1980, lumegina Lauri, ma onongo bedo i lobo France kacel ki Ramoni ma onongo bedo i lobo Spain, gucako kwano Baibul ki Lucaden pa Jehovah. Atamo ni meno kitye ka bwologi kit ma kibwolo kwede Felisa-ni. Lacen, arwatte ki jiranina mo acel, ma nyinge Angelines, ci wadoko lurem macok. En bene onongo tye Lacaden pa Jehovah. Kare ki kare, Angelines gin ki cware onongo gicuko cwinya me kwano Baibul. Guniang ni kadi bed anyuto ni atye ki akalakala mapol, ento atye ki miti matek me nongo ngec i kom lok ma i Baibul. Lacen, awaccigi ni: “Aya, dong aye kwano Baibul. Ento abikwanone keken ka wuye ni ati ki Baibul ma mega!” Kun aloko i kom Baibul ma kigonyo i leb Nácar-Colunga.\nBAIBUL ORIBOWA KACEL\nFelisa: I kare ma kibatija an i 1973, onongo watye Lucaden 70 i boma me Santander—boma madit i Cantabria, i lobo Spain. Wang ticwa onongo tye malac adada, pi meno onongo wawoto ka tito kwena ki bac ka dok walokke i mutoka madit wek watit kwena ka ducu. Watito kwena i caro ki caro nio ka walimo ducu ma gitye i caro miya mapol ma tye i kabedo meno.\nI mwaki mukato angec, dong anongo mot me kwano Baibul ki dano mapol, ki bene konyo dano 11 me nongo batija. Polgi onongo gitye Lukatoli. Kit ma onongo an bene con abedo Lakatoli-ni, angeyo ni diyo cwiny ki niang matut mitte. Aniang bene ni kare mitte botgi me weko jami mapol ma onongo giye iye-ni, dok bene Baibul kacel ki cwiny maleng pa Jehovah omyero ogud cwinygi wek guniang lok ada maber. (Ibru 4:12) Cwara Bienvenido, ma onongo obedo abili onongo batija i 1979, ki mamana bene ocako kwano Baibul ma peya ot.\nAraceli: Onongo atye ki akalakala i kare ma acako kwano Baibul ki Lucaden. Ento i kare ma amedde ki kwano Baibul, aniang ni keccwiny ma onongo atye kwede-ni ocako rweny woko motmot. Gin ma oyomo cwinya adada i kom Lucaden aye ni gin giketo jami ma gipwonyo i tic. Niyena oleyo kaka akalakala ma onongo atye kwede-ni, dok cwinya ocako bedo yom. Kadi wa jiranina bene guwacca ni: “Araceli, medde ki dini ma iyero-ni!”\nWiya po lega ni: “Apwoyi Jehovah, pe me ilo cingi woko i koma ki dok me miya kare me nongo gin ma onongo atye ka yenyone—ngec me ada ma tye i Baibul.” Awaco bot lamera Felisa ni otimma kica pi lok marac ma onongo awacce-ni. Nyamo lok me Baibul ki yomcwiny oleyo ka wang pyem ki laro lok. Anongo batija i 1989 ma atye ki mwaka 61.\nFelisa: Dong atye ki mwaka 91; atye bene dato dok ape ki kero ma onongo atye kwede con-ni. Ento pud akwano Baibul nino ducu, acito i cokke ka awinyo maber ber, dok bene anongo yomcwiny i nywako i tic me pwony kit ma atwero kwede.\nAraceli: Twero bedo ni pien yam abedo corre, amaro tito kwena bot padi ki corre ma arwatte kwedgi i ticwa me pwony. Dong aweko gin akwana mapol botgi dok bene wanywako lok kacel kwedgi. Wiya po i kom gin ma padi mo acel owacca, i nge limme tyen mapol: “Araceli, an aye lokki ni ducu, ento kwene ma dok atwero wot iye ki mwakana-ni? Ngo ma padi luwota ki lugangwa gibiwacone? Agame ni: “Lubanga kono biwacci ni ngo?” En oyengo wiye ki cwercwiny, ento i kare meno en onongo peya omoko tamme me cako yenyo lok ada.\nWiya po i kom gin mo ma otimme i kwona ma pire tek adada—meno obedo tyen mukwongo ma cwara owacci emito wot kweda i cokke. Kadi bed ni mwakane onongo dong kato 80, pe omedo ki keng cokke mo keken nicakke i nino meno. En okwano Baibul ci odoko latit kwena ma pe onongo batija. Wiya po ki yomcwiny kare mogo ma wabedo ka tito kwena kacel kwede. En oto ma onongo odong ki dwe aryo me nongo batija.\nFelisa: I kin yomcwiny madit loyo ma atye kwede aye neno ka lumegina ma onongo kong gukwero lokka-ni, gulokke gudoko lumegina me cwiny. Pud dong wanongo yomcwiny ya, inyamo jami mapol kacel i kom Lubangawa me amara Jehovah ki Lokke! Kombeddi-ni an ki lumegina dong watye acel i yo me cwiny. *\n^ para. 29 Araceli, Felisa, and Ramoni—ma mwakagi tye 87, 91, ki 83, pud gitye ka medde ki tic pi Jehovah ki mit kom nio wa i kareni. Lauri obedo lagen bot Jehovah nio wa i tone i 1990.